5 Manusia Paling Berat Pernah Direkodkan Sejarah

Negara kita malangnya sehingga tahun 2020 memegang rekod negara paling ramai warga yang berstatus lebih berat badan, jika dibandingkan dengan negara Asia Tenggara lain.

Kita duduk di tempat pertama dengan 15.6 daripada keseluruhan populasi kita mempunyai masalah obesiti, sementara Brunei di tempat kedua dengan 14.1 peratus. Walaupun demikian, jika dibandingkan dengan negara nombor 1 paling gemuk di dunia iaitu American Samoa yang mencatat peratusan 74.60% - kita masih 'jauh ketinggalan.'

Uniknya, individu dalam sejarah dunia perubatan paling berat pernah direkodkan tidaklah berasal dari Malaysia, Brunei atau American Samoa. Berikut adalah lima individu paling berat pernah direkodkan.

Berdepan masalah pemakanan sejak kecil akibat masalah penderaan seksual, Carol Ann Yeger mula mengalami pertambahan berat badan mendadak yang akhirnya menyebabkan dia gagal untuk melakukan perbuatan asas seperti berdiri dan berjalan, disebabkan kegagalan kaki menampung berat badannya.

Bagaimanapun tidak ramai yang tahu tentang situasi beliau ketika itu, yang hidup dengan bantuan jururawat serta anaknya yang ketika itu baru memasuki usia remaja. Sehinggalah pada bulan Januari tahun 1993 Carol perlu dikejarkan ke hospital akibat demam panas berpanjangan....yang memerlukan bantuan pihak bomba.

Pihak bomba terpaksa menghamparkan alas, menggulingkan wanita itu dari biliknya yang berada di tingkat atas ke bawah, berusaha meloloskan tubuhnya melalui bukaan pintu sebelum kembali digulingkan menuruni bukit untuk masuk ke ambulans.

Tiba di hospital, beratnya direkodkan adalah 539kg - menjadikan Carol wanita paling berat di dunia pernah ditemui setakat itu. Dia perlu berulang alik ke hospital beberapa kali dalam tempoh 2 tahun, memerlukan bantuan dua pasukan bomba setiap kali untuk mengeluarkan dan mengembalikannya ke rumah.

Carol berjaya diletakkan dalam diet yang mengurangkan beratnya kepada sekitar 315 kg, kembali mampu berdiri dan mengambil langkah perlahan namun meninggal dunia pada bulan Julai tahun 1994 pada keberatan 544kg.

Tidak lama dahulu, Juan Franco merupakan individu paling berat yang masih hidup di dunia sebelum pembedahan bagi membuang tisu-tisu lemak berjaya mengurangkan berat badannya kepada 304 kg.

Pada zaman kemuncak beratnya, Juan pernah mencapai berat sehingga 595 kg serta bergelar manusia paling berat yang masih hidup ketika ini.

Bermula dari tahun 2018, Juan telah menjalani 3 kali pembedahan yang mengurangkan beban badannya, membolehkan dia kembali mampu untuk bangun, berdiri, mandi sendiri seterusnya berkeupayaan mengenakan baju secara sendirian.

Juan ketika ini masih lagi menjalani program pemulihan bagi mengembalikan tahap kesihatannya, mempunyai berat sekitar 208 kg serta menjalani sesi terapi dan diet yang sangat ketat mengakibatkan dia hilang takhta sebagai lelaki paling berat di dunia.

Manuel Uribe tidaklah mengalami masalah berat badan luar biasa sejak muda. Seorang warga Mexico, dia mempunyai berat sekitar 115kg pada zaman muda namun selepas perkahwinannya dan penghijrahannya ke Texas, Amerika Syarikat pada tahun 1987 - situasi tubuhnya mula berubah.

Dia mula kurang bergerak, lebih banyak menumpukan kerjanya sebagai juruteknik barangan elektronik. Tugasannya yang memerlukan dia hanya duduk di satu tempat, mengakibatkan badannya mula berubah. Sepanjang tempoh hampir dua dekad, berat badannya meningkat terlalu pesat sehinggakan mengorbankan perkahwinannya.

Tidak tahan dengan seksaaan dan berat yang pada ketika itu mencecah 597 kg, Manuel kembali ke Mexico pada tahun 2006 bertemu pihak media memohon pertolongan. Rayuan itu disambut beberapa orang pakar perubatan yang mula menjalankan diet khas untuk beliau.

Dia berjaya mengurangkan berat badannya sebanyak 230 kg serta menemui cinta keduanya. Mengharapkan dapat berjalan sendiri semasa majlis perkahwinannya, malangnya kondisi Manuel ketika itu belum cukup ampuh. Dia terpaksa didudukkan di atas sebuah katil sepanjang majlis berlangsung, tidak dapat menari tarian pertama mereka berdua.

Perkahwinan keduanya kekal selama 3 tahun sebelum perceraian. Pada bulan Mei tahun 2014, Manuel meninggal dunia akibat kegagalan hati.

Individu kedua yang masih hidup dalam senarai ini, Khalid ketika ini sudah berusia 30 tahun. Nama beliau mula disebut-sebut selepas penemuannya dilaporkan oleh media sebagai lelaki paling berat di dunia dalam tahun 2013, sehingga mengakibatkan Raja Arab Saudi, Raja Abdullah mengarahkan agar bantuan dihulurkan kepadanya.

Ketika ditemui, Khalid yang mempunyai berat 610 kg tidak mampu bergerak. Dia diangkat menggunakan jentera pengangkut untuk dibawa ke pusat perubatan. Dinding kediamannya terpaksa diruntuhkan bagi membolehkan ruangan dibuka untuk mengeluarkannya.

Hasil pembedahan dan diet, Khalid akhirnya mampu berjalan sendiri pada tahun 2016 sebelum menjalani pembedahan terakhir pada tahun 2018. Beratnya kali terakhir dilaporkan berada pada tahap 68 kg.

Jon Brower Minnoch, seorang warga Amerika Syarikat berdepan masalah berat badan sejak kecil lagi. Pada usia 12 tahun, Jon sudah mencapai berat 133 kg dan 10 tahun kemudian, beratnya bertambah kepada 230 kg. Angka itu terus meningkat tanpa henti.

Berbeza dengan individu yang mempunyai tabiat makan melampau atau kurang bersenam, Jon mempunyai masalah edema di mana tubuhnya menyimpan lebihan cecair dalam badan.

Selepas mengalami sakit jantung pada tahun 1978, Jon hanya berjaya dibawa ke hospital dengan bantuan pihak bomba. Tiba di hospital, beratnya diukur anggaran 635 kg yang jelas sekali memerlukan campur tangan segera pihak perubatan.

Jon diletakkan dalam program diet khas yang berjaya menurunkan berat badannya kepada 215 kg, namun selepas dibenarkan keluar hospital Jon gagal untuk mengekalkan dietnya. Berat badannya meningkat kepada 361 kg.

Dia berkahwin, dikurniakan dua orang anak sebelum tahap kesihatannya mula merosot ekoran edema yang kembali mengganas dan gagal ditangani hospital. Dia meninggal dunia pada 10 September 1983, ketika baru berusia 41 tahun.


Teknologi Vaksin mRNA Kini Dikembangkan Untuk Merawat Kanser

Berikutan kejayaan besar vaksin mRNA dalam mengekang COVID-19 terutamanya bagi kes hospitalisasi dan kematian, BioNTech kini menumpukan perhatiannya untuk merawat barah menggunakan teknologi yang sama.

Rawatan baru yang menggunakan teknologi mRNA (messenger ribonucleic acid) ini telah menunjukkan potensi besar dalam ujian yang dilakukan ke atas tikus. Kini, ujian dilakukan ke atas manusia untuk melihat adakah ia akan membawa kejayaan yang sama.

Hasil ujian ini telah diterbitkan dalam jurnal Science Translational Medicine.

Rawatan yang dimaksudkan dikenali sebagai SAR441000 (BNT131). Sama seperti vaksin COVID-19 iaitu Pfizer-BioNTech, ia menggunakan messenger RNA untuk memberi petunjuk kepada tubuh supaya menghasilkan protein.

Sebenarnya, lama sebelum kita mendengar nama vaksin COVID-19 seperti Pfizer, Moderna atau Sinovac, para penyelidik telah mengkaji vaksin mRNA ini untuk melawan barah.

Selain barah, ia juga dibangunkan untuk menangani penyakit autoimun seperti sklerosis berganda dan melindungi diri daripada penyakit berjangkit lain seperti virus pernafasan syncytial.

Bagi merawat barah, penyelidik berharap dapat merangsang tubuh untuk menghasilkan protein yang disebut sitokin (cytokine). Protein ini dapat menghasilkan kesan anti-tumor dalam tubuh.

Sitokin dihasilkan secara semula jadi di dalam badan. Namun, penyelidikan sebelum ini menunjukkan bahawa kesan menambahkan sitokin di tempat tumbuhnya tumor mampu mengecilkan ketumbuhan itu bahkan membasminya secara keseluruhan.

Walau bagaimanapun, tidaklah semudah itu untuk menambah sitokin ke kawasan yang diinginkan. Sitokin mempunyai jangka hayat yang sangat pendek. Ia akan terurai dalam badan dengan cepat untuk menghentikan ketoksikan.

Maka, rawatan ini memerlukan pemantauan berterusan. Dos berterusan pula akan mengakibatkan tahap sitokin menjadi beracun dalam badan sekaligus menimbulkan kesan buruk yang membantutkan tujuannya sebagai rawatan barah.

Sebaliknya, para penyelidik cuba untuk menyasarkan sitokin secara langsung ke tumor menggunakan vektor virus (menyampaikan bahan genetik ke dalam sel). Namun, ia boleh menyebabkan masalah genetik dan gangguan daripada sistem imun lain yang tidak berkaitan.

Antara cara lain yang lebih selamat untuk merangsang tubuh menghasilkan sitokin di tempat yang diinginkan dan mencegah daripada berlakunya lebihan sitokin, ia adalah terapi mRNA.

Dengan memasukkan campuran mRNA yang mengekod sitokin terus ke dalam tumor, tubuh akan menghasilkan sitokin dalam jumlah yang besar dan bersedia untuk menghalang sel-sel barah daripada terus berkembang.

Apabila BioNTech dengan kerjasama Sanofi mengujinya ke atas 20 ekotr tikus dengan melanoma (kanser kulit), 17 ekor tikus telah menghasilkan sitokin yang cukup untuk mengecilkan tumor. Dalam tempoh 40 hari, tumor itu berjaya dihilangkan.

Apabila mereka mengujinya pada tikus dengan dua jenis tumor (melanoma dan barah paru-paru), terapi yang disuntik ke dalam melanoma berfungsi dengan baik. Malah, ia turut merebak dan merawat pertumbuhan tumor paru-paru.

Eksperimen menunjukkan bahawa terapi baru ini bukan sahaja berkesan terhadap tumor yang disasarkan tetapi juga tumor sekunder yang ada. Walaupun terapi sitokin sering memberi kesan sampingan yang tidak diingingi tetapi tiada tikus yang diuji menunjukkan kesan sampingan yang buruk.

Setelah berjaya terhadap tikus, para penyelidik mula beralih untuk melakukan ujian terhadap manusia. Ujian terhadap manusia ini dilakukan dalam dua fasa dan ia melibatkan seramai 231 sukarelawan.

Penyelidik sedang menilai keberkesanan, toleransi dan keselamatan vaksin mRNA ini untuk pelbagai bentuk barah seperti melanoma, barah paru-paru, barah usus, barah payudara, barah rahim dan barah buah pinggang.

Salah satu kehebatan teknologi ini ialah ia dapat digunakan pada pelbagai jenis barah selagi mana penyelidik dapat mengenal pasti mutasinya.

Salah seorang sukarelawan adalah Molly Cassidy yang menghidapi tumor pada leher dan kepalanya. Dalam tempoh 27 minggu, Cassidy telah menerima 9 suntikan vaksin mRNA yang dikhaskan bersama suntikan imunoterapi yang disebut Pembrolizumab.

Selepas setiap suntikan, Cassidy akan mengalami demam, keletihan, kegatalan dan kesakitan selama 24 jam. Sistem imunnya benar-benar teransang supaya dapat menangani kansernya. Apabila rawatannya berakhir pada Oktober 2020, imbasan CT Cassidy mendapati tiada lagi bukti barah di tubuhnya.

Walaupun ujian ke atas sukarelawan menunjukkan kesan positif, para penyelidik mengingatkan bahawa vaksin mRNA untuk barah ini berbeza berbanding vaksin COVID-19. Vaksin COVID-19 dapat disediakan dengan cepat kerana kecemasan tetapi vaksin barah ini perlu diuji secara klinikal selama bertahun-tahun sebelum diluluskan.

Namun, para penyelidik yakin bahawa vaksin ini mungkin akan diluluskan dalam masa lima tahun yang akan datang jika mereka dapat membuktikan kebaikan teknologi ini dalam meningkatkan imunisasi manusia melawan kanser.


7 Jambatan Tertua Dunia Yang Masih Lagi Wujud

Sedar atau tidak, jambatan merupakan antara ciptaan manusia yang telah wujud sejak ribuan tahun lampau. Pembinaan jambatan memendekkan masa perjalanan antara dua tempat dan memastikan perjalanan dapat dilakukan dengan selamat.

Walaupun kebanyakan jambatan masa kini diperbuat daripada besi dan keluli tahan karat serba pelbagai bahan yang lebih tahan lasak, jambatan satu masa dahulu juga dibina daripada kayu, batu dan tanah liat menyebabkan jambatan-jambatan lama ini lama-kelamaan dimamah usianya usianya.

Untuk artikel kali ini, kami ingin berkongsi pula senarai 7 jambatan tertua di dunia yang masih lagi wujud. Sebilangan besar jambatan dalam senarai ini masih digunakan hingga kini dan telah menjadi mercu tanda bersejarah bagi kawasan setempat.

Jambatan Cendere (juga dikenali sebagai Jambatan Severan atau Jambatan Septimius Severus) adalah jambatan Rom yang berasal dari zaman Maharaja Rom akhir. Ia terletak berhampiran bandar kuno Arsameia di tenggara Turki.

Walaupun jambatan yang lebih tua mungkin ada di tempat yang sama, Jambatan Cendere saat ini bertarikh sekitar 200 SM. Jambatan Cendere kini merupakan salah satu taman nasional yang paling penting di Turki yang merupakan Tapak Warisan Dunia UNESCO.

Ponte Sant'Angelo adalah salah satu jambatan Rom yang paling terkenal di dunia. Jambatan ini diarahkan pembinaannya oleh Maharaja Rom Romawi Hadrian untuk menyeberangi Sungai Tiber dari kota di Rom ke makamnya yang baru dibina yang sekarang dikenali sebagai Castel Sant'Angelo.

Pada masa lalu, jambatan ini gdigelar Pons Aelius, yang bermaksud Jambatan Hadrian. Hari ini, jambatan ini hanya digunakan oleh pejalan kaki dan memberikan pemandangan Sungai Tiber dan Castel Sant'Angelo yang indah.

Jambatan Alcántara adalah jambatan Rom lain yang masih wujud hingga kini. Jambatan lengkungan batu ini dibina di atas Sungai Tagus setelah Maharaja Rom Trajan mengeluarkan perintah untuk pembinaannya pada tahun 98 CE.

Pembinaan Jambatan Alcántara bermula pada tahun 104 CE dan berakhir dua tahun kemudian. Pelbagai bahagian Jambatan Alcántara musnah pada jangka masa yang berlainan sebelum tiang-tiang utama dibaiki sepenuhnya pada tahun 1969.

The Pons Fabricius atau Ponte dei Quattro Capi adalah jambatan tertua Rom yang masih dalam keadaan asalnya. Ia dibina pada tahun 62 SM dan setiap lengkungannya bertemu di titik tengah Sungai Tiber. Pons Fabricius panjangnya 62 meter dan tinggi 5.5 meter.

Menurut Dio Cassius, seorang negarawan dan sejarawan Rom, Pons Fabricius dibina untuk menggantikan jambatan kayu sebelumnya yang telah terbakar. Jambatan ini dinamakan sempena Lucius Fabricius, kurator jalan raya pada masa itu. Walaupun sudah tua, jambatan ini tetap utuh sejak dibina pada tahun 62 SM dan terus digunakan hingga kini.

Walaupun terdapat beberapa jambatan yang jauh lebih tua, menurut Guinness Book of World Records, jambatan di atas sungai Meles ini yang dikenali sebagai Jambatan Caravan adalah jambatan tertua di dunia yang masih digunakan. Jambatan batu lengkung kuno ini dibina sekitar tahun 850 SM di Izmir, Turki.

Pada satu ketika, Jambatan Karavan berfungsi sebagai pintu masuk yang dikawal untuk masuk ke kota Izmir. Sungai Meles terkenal sebagai tempat kelahiran pengarang Yunani Kuno legenda, Homer. Sungai dan jambatan Caravan banyak ditonjolkan dalam karya Homer.

Tarr Steps adalah jambatan "clapper" kuno (bentuk jambatan yang kebanyakannya terdapat di tambatan Devon, England) yang terletak di Sungai Barle di Taman Negara Exmoor di Somerset, England. Tidak ada yang pasti berapa umur jambatan ini namun berkemungkinan dibina pada sekurang-kurangnya tahun 1000 SM.

Jambatan ini terdiri daripada 17 kepingan batu (sepanjang 180 kaki) dan dianggap sebagai contoh terbaik dari jambatan jenis "clapper". Jambatan ini telah rosak beberapa tahun kebelakangan ini disebabkan oleh banjir tetapi telah dibina semula.

Jambatan Arkadiko juga dikenali sebagai Jambatan Kazarma dipercayai merupakan jambatan tertua dunia yang masih wujud. Ianya adalah jambatan jenis lengkungan dan salah satu yang tertua dari jenis ini yang masih digunakan oleh penduduk tempatan.

Pada zaman Mycenaean (fasa terakhir Zaman Gangsa Yunani dari tahun 1600 - 1100 SM), Jambatan Arkadiko berfungsi sebagai jalan raya antara bandar-bandar Tiryns dan Epidauros. Jambatan Arkadiko dibina sekitar tahun 1300 - 1190 SM dan merupakan sebahagian dari lebuh raya yang lebih besar di kawasan ini.


Kenapa Bayi Ada Bau Tersendiri Dan Apakah Fungsinya?

Jika ditanyakan, hampir mustahil untuk kita menggambarkan bau bayi yang baru lahir terutamanya kerana setiap bayi mempunyai bau yang tersendiri.

Namun jika anda memeluk dan menghidu bayi baru lahir, pastinya anda tahu apa yang dimaksudkan dengan "bau bayi".

Bagi yang tidak tahu, apa yang dimaksudkan bukanlah bau syampu bayi atau lampin busuk, tetapi bau yang tidak dapat dijelaskan.

Dan kemudian, bau ini hilang secara tiba-tiba tanpa anda menyedarinya.

Satu kajian pada tahun 2012 menemui bukti mengenai "bau orang tua", yang dijelaskan sebagai "bau badan yang dikenali yang tidak dapat dijelaskan sepenuhnya dengan penjagaan, diet, atau kebiasaan persekitaran lain".

Salah seorang penulis kajian ini mempunyai teori bahawa sesuatu bau yang mempunyai kaitan dengan kumpulan usia tertentu mungkin merupakan peninggalan evolusi yang direka untuk membantu manusia memilih pasangannya.

Maka adalah tidak mustahil bahawa bayi-bayi juga mungkin memiliki bau tersendiri, namun bukanlah untuk tujuan yang sama seperti orang dewasa.

Bau bayi juga dapat memenuhi tujuan evolusi sebagai contoh untuk membantu si ibu mengenal pasti anaknya dengan lebih mudah, sama seperti bagaimana bayi-bayi dapat mengenal pasti ibu-ibu dengan cepat hanya melalui bau.

Beberapa kajian menunjukkan bahawa sebahagian besar ibu dapat mengenal bayi mereka hanya dengan bau sahaja. Malah, ia juga dikatakan membantu ikatan seorang ibu dengan bayinya.

Dalam satu kajian pada tahun 1987, para penyelidik mendapati bahawa 90% wanita dapat mengenal pasti bayi baru lahir mereka melalui bau walaupun baru bersama bayi mereka antara 10 minit hingga sejam.

Selain menjadi ciri yang memudahkan ibu bapa mengenal pasti bayi mereka, satu kajian pada tahun 2013 menunjukkan bahawa bauan seorang bayi merangsang laluan dopamin wanita di kawasan otak yang berkaitan dengan ganjaran apabila wanita diberikan baju yang mempunyai bauan seorang bayi (bukan bau bayinya sendiri).

Ini adalah laluan yang sama yang dirangsang oleh perkara seperti bau makanan yang enak atau makan makanan yang anda teringin.

Hal ini adalah benar, tidak kira sama ada wanita tersebut adalah ibu kepada bayi tersebut atau tidak.

Satu kajian pada monyet marmoset pada tahun 2008 menunjukkan bahawa ayah yang mencium bayi baru lahir mereka menunjukkan penurunan testosterone.

Ini dikatakan dapat menjadikan bapa-bapa "lebih toleran terhadap bayinya ketika menghadapi cabaran luaran yang mungkin mengganggu perhatiannya daripada menumpukan kepada keperluan bayi dan keluarganya", menurut kajian itu.

Sebelum dilahirkan, bayi menghabiskan masa sekitar 9 bulan dalam cecair amniotik atau cecair ketuban, diliputi dalam bahan putih berkrim yang dikenali sebagai vernix caseosa.

Sesetengah saintis menghasilkan teori bahawa cecair dan bahan ini memainkan peranan dalam menghasilkan bau bayi baru lahir.

Ini mungkin sebab mengapa aroma bayi yang baru lahir hilang dengan sangat cepat di mana ia hanya bertahan selama beberapa minggu.

Satu kajian tahun 2019 membandingkan bau cecair ketuban dengan bau kepala bayi yang baru lahir dan mendapati bahawa walaupun beberapa komponennya serupa, tetapi bau bayi baru lahir menampilkan lebih banyak unsur kimia dan berbeza secara individu.

Ada yang mencadangkan bahawa bau bayi baru lahir sebenarnya adalah gabungan cecair ketuban, bakteria, susu ibu, dan bahan-bahan lain yang biasanya tidak anda cari dalam aroma yang berbau manis.

Dan oleh kerana masih banyak yang kita tidak tahu tentang apa itu bau bayi baru lahir dan mengapa ia wujud, maka kita tidak mungkin dapat menghasilkan atau meniru bau ini.


7 Pasukan Gerila Paling Berpengaruh di Dunia

Peperangan gerila adalah satu bentuk peperangan yang tidak teratur di mana kumpulan pejuang kecil, seperti anggota tentera, orang awam bersenjata atau individu-individu yang mempunyai objektif tertentu menggunakan taktik ketenteraan termasuk serang hendap, sabotaj, serbuan, peperangan kecil dan taktik hit-and-run  untuk melawan tentera tradisional yang lebih besar dan kurang bergerak.

Kumpulan gerila sering bergantung pada sokongan logistik dan politik dari penduduk tempatan atau penyokong asing yang tidak terlibat dalam perjuangan bersenjata tetapi bersimpati dengan usaha kumpulan gerila. Sekadar untuk perkongsian semata-mata, kali ini pihak Iluminasi ingin kongsikan seanrai  7 pasukan gerila paling besar dan berpengaruh di seluruh dunia.

Angkatan Bersenjata Revolusi Colombia yang lebih dikenali dengan akronim bahasa Sepanyol, FARC adalah kumpulan gerila yang tidak akan berhenti menjayakan usaha mereka. Mereka telah memulakan pemberontakan mereka sejak tahun 1964. Mereka asalnya ditubuhkan sebagai sayap bersenjata untuk Parti Komunis negara itu.

Pada tahun kemuncak mereka pada tahun 2002, FARC memiliki sekitar 20,000 pejuang sebelum jumlah tersebut kini sudah berkurang antara 6000-7000 pejuang aktif ditambah dengan 8500 orang awam yang mendukung mereka dengan bekalan dan intel.

Bakong Hukbong Bayan atau Tentera Rakyat Baru Filipina bermula sebagai satu ideologi dalam parti Komunis negara itu. Ia adalah sayap parti Marxis-Leninis yang menentang cabang ideologi pro-Maois dan pro-Soviet. Namun, pada tahun 1969,  perdebatan atau 2 idealogi ini membawa kepada penubuhan Bagong Hukbong Bayan sebuah sayap bersenjata yang mulai mengambil bahagian dalam kegiatan gerila pada awal tahun 1970-an.

Pada tahun 1986, pihak Amerika Syarikat menganggarkan bahawa kumpulan itu memiliki jumlah 24,430 anggota  dan setahun sebelum itu mereka dilaporkan membunuh tentera musuh dengan kadar 100 orang setiap bulan. Kumpulan ini masih aktif dan pada tahun 2017 Presiden Rodrigo Duterte mengisytiharkan mereka sebagai organisasi pengganas.

Goryani adalah pasukan penentang yang terdiri daripada orang Bulgaria yang tidak begitu peduli dengan tentera Soviet yang menguasai negara itu pada tahun 1944 dan bertindak melancarkan serangan gerila dari hutan. Goryani aktif dari 1944 hingga 1955 dan pada puncak kekuatan mempunyai kira-kira 2,000 anggota aktif.

Namun, pasukan ini  dibantu oleh sekurang-kurangnya 8,000 orang yang membekalkan pasukan tempur gerila ini dengan makanan, pakaian, senjata dan maklumat, jadi secara keseleruhannya kumpulan anti-komunis ini dianggarkan berjumlah 10,000 orang.

Angry Brigade adalah ikon radikal kiri British tahun 1970-an yang beroperasi secara gerila penuh dan mengatur rangkaian serangan bom terhadap pendudukan British . Antara tahun 1970 dan 1971, mereka berjaya melakukan 25 serangan yang merupakan masalah serius bagi kerajaan British.

Angry Brigade adalah alasan Britain menubuhkan Skuad Bom pada Januari 1971 yang objektif tunggal mereka adalah untuk menangkap kumpulan ini. Pada bulan Ogos tahun tersebut, mereka berjaya mengesan tempat operasi kumpulan ini yang berpangkalan di sebuah rumah di London, seterusnya melumpuhkan operasi mereka.

Apabila Perang Dunia Kedua tamat sekitar tahun 1945, negara Eropah lain kebanyakannya melalui fasa pemulihan. Namun, bagi Greece pula negara itu terus berkocak dengan pelbagai konflik politik termasuklah beberapa siri rampasan kuasa antara kerajaan Monarkis, republik dan komunis.

Salah satu kumpulan yang paling menakutkan dalam pergolakan itu adalah Tentera Demokratik Greece yang asalnya merupakan kumpulan dari unit gerakan gerila gerakan penentangan Greece era Perang Dunia Ke 2, ELAS.  Dengan pengalamannya dalam taktik gerila, itu adalah kelebihan mereka yang menakutkan bagi pihak lawan.

Pada tahun 2010, enam pemuda dari kampung kecil Kirovsky di wilayah Primorye di Timur Rusia telah muak dengan apa yang mereka anggap sebagai penyalahgunaan kuasa secara berterusan oleh polis tempatan. Oleh itu, mereka bertindak membalas dendam dengan membentuk kumpulan yang mereka sebut Primorsky Partizany.

Kumpulan ini telah melakukan beberapa siri serangan, keganasan, mengejar para pegawai polis daerah itu dan mensasasarkan mereka dalam rangkaian serangan ganas yang mengorbankan sekurang-kurangnya dua orang. Mereka juga merilis sejumlah video, di mana mereka menjelaskan agenda anti-polis mereka dan sepenuhnya menerima kenyataan bahawa tindakan gerila mereka akan berakhir dengan teruk.

Montoneros adalah kumpulan sayap kiri yang diasaskan oleh Jeneral Juan Peron, mantan presiden dan lebih terkenal sebagai suami Eva "Evita" Peron yang terkenal di sana. Montoneros ditubuhkan keluar untuk menggulingkan pemerintah dan membiayai operasi gerila mereka dengan rompakan bank dan penculikan berprofil tinggi warga kaya.

Keganasan yang dilakukan kumpulan ini berterusan walaupun setelah kematian Peron pada tahun 1974 tetapi Montoneros akhirnya dihapuskan oleh kerajaan pada akhir 1970-an. Sebilangan kecil anggota gerila menghilang secara misteri tetapi sebilangan anggota berprofil tinggi mereka akhirnya diberikan keampunan dan memulakan kehidupan baru dalam politik yang lebih konvensional.


Kisah Pembantu Rumah Yang Kini Terkenal Seluruh Dunia

Apabila Xyza Cruz Bacani memberitahu bahawa dia inginkan sebuah kamera, ibunya mengatakan kamera hanyalah untuk orang kaya sahaja. Ibunya, Georgia, bukanlah seorang yang kejam tetapi hanya berterus-terang kepada anaknya.

Ketika itu, ibu dan anak itu bekerja di Hong Kong sebagai pembantu rumah. Mereka menyimpan semua duit yang ada untuk dihantar pulang ke Filipina supaya adik-adik Xyza dapat melanjutkan pelajaran.

Majikan mereka, Kathryn Louey telah mendahulukan wangnya untuk membeli sebuah kamera SLR apabila melihat Xyza begitu meminati fotografi. Namun, mereka tidak mengetahui bahawa kamera itu akan mengubah segala-galanya.

Pada tahun 1996, seorang ejen pemerdagangan manusia telah memujuk Georgia untuk meninggalkan suaminya dan tiga anak kecil di Filipina untuk bekerja sebagai pembantu rumah di luar negara.

Georgia bersetuju kerana gaji yang ditawarkan mampu membawa keluarganya keluar dari kepompong kemiskinan. Georgia telah diseludup ke Singapura dan ditugaskan bekerja dengan seorang majikan yang suka mendera. Dalam tempoh dua tahun, Georga hanya dibenarkan keluar sebanyak tiga kali sahaja.

Georgia kemudian melarikan diri ke Hong Kong di mana dia diambil bekerja oleh Kathryn Louey. Kathryn merupakan seorang majikan yang sangat baik dan sebagai balasannya, Georgia bekerja dengan rajin.

Sementara itu di Filipina, kehidupan Xyza terumbang ambing kerana ketiadaan Georgia. Sejak berusia lapan tahun, Xyza terpaksa menggalas tanggungjawab menjaga adik-adiknya sementara bapanya bekerja di tapak pembinaan yang jauh.

Dia mengemas, memasak dan membantu membesarkan adik-adiknya sambil cuba untuk menyiapkan kerja sekolahnya sendiri. Ia adalah satu kehidupan biasa bagi keluarga miskin di Filipina. Apabila mencapai umur 19 tahun, Xyza mengikuti jejak ibunya untuk bekerja di luar negara.

Takut dengan pengalamannya ketika di Singapura, Georgia tidak mahu Xyza bekerja dengan majikan yang tidak dikenali. Ketika itulah Kathryn menawarkan untuk mengambil Xyza bekerja di samping ibunya.

Pada mulanya, hubungan ibu dan anak itu agak renggang kerana terlalu lama berjauhan. Xyza selalu membenci apabila ibunya memberikan nasihat. Namun, keadaan itu semakin lama semakin baik.

Xyza melihat sendiri bagaimana ibunya menyimpan wang untuk dihantar pulang. Georgia pula mendengar semua kisah Xyza membesar tanpa seorang ibu di sisi. Hubungan mereka lebih akrab apabila Xyza memperolah kameranya.

Xyza akan keluar mengambil gambar di sekitar Hong Kong apabila mempunyai cuti. Dia menunjukkan gambar-gambar tempat menarik di Hong Kong kepada ibunya kerana Georgia jarang keluar berjalan demi menjimatkan wang. Menurut Xyza, ibunya dan Puan Louey adalah pengkritik pertama gambar-gambarnya.

Atas dorongan mereka juga, Xyza mula memuat naik gambar-gambarnya di Facebook di mana ia menarik minat beberapa jurugambar profesional seperti Rick Rocamora. Rocamora kemudian telah menghantar karya Xyza kepada editor New York Times.

Pada tahun 2014, karyanya diterbitkan oleh akhbar New York Times dalam ruangan fotografi. Ketika itu, Xyza masih lagi seorang pembantu rumah dan pengasuh. Hampir semua karyanya adalah fotografi hitam putih.

Setahun selepas karyanya diterbitkan New York Times, Xyza dianugerahkan Human Rights Fellowship oleh agensi fotografi Magnum. Dia juga ditawarkan biasiswa untuk menyambung pengajian di New York University Tisch School of Art.

Namun, dia tidak memberitahu majikannya mengenai hal itu kerana tidak terfikir untuk menjadi jurugambar sepenuh masa atau berhenti kerja. Xyza juga khuatir tiada jimanan pekerjaan setelah tamat pengajian di sana.

Majikannya hanya mengetahui hal itu apabila terbaca akhbar ketika di pejabat dan segera bergegas pulang. Xyza merahsiakan perkara itu kerana tidak bercadang untuk pergi. Puan Louey memaksa Xyza untuk menerima tawaran itu. Sekiranya tidak berjaya mendapatkan pekerjaan, Puan Louey sedia menerima bekerja semula.

Walaupun sedih, Georgia dan Puan Louey rela melepaskan Xyza pergi. Mereka tahu ini adalah peluang keemasan untuk Xyza mengejar impiannya dan memiliki kehidupan yang lebih baik.

Xyza kini adalah seorang jurugambar profesional yang pakar dalam mendokumentasikan masalah penghijrahan, pekerja dan hak asasi manusia. Dia memotretkan pekerja asing di tempat perlindungan di Singapura yang lari dari majikan yang suka mendera dan menjadi mangsa pemerdagangan manusia.

Gambar-gambar yang menyentuh jiwa ini telah diterbitkan di seluruh dunia dan dipamerkan di sebuah galeri di New York. Setelah digesa ramai jurugambar profesional, Xyza akhirnya menerbitkan buku pertamanya berjudul "We Are Like Air".

Buku itu memaparkan lapan orang pekerja asing tetapi paling banyak menonjolkan tentang kisah ibunya sendiri, Georgia. Xyza merasakan kisah ibunya dapat menjadi inspirasi kepada ramai orang.

Georgia juga berbangga apabila kisahnya yang diceritakan melalui karya anaknya mampu membuka mata dunia terhadap pekerja asing yang sering diabaikan.

Walaupun sering dipanggil untuk memberi ceramah dan bertemu ramai tokoh-tokoh terkenal dunia, Xyza akan tetap kembali ke Hong Kong apabila mempunyai kesempatan untuk bersama ibunya dan Puan Louey. Xyza mengatakan bahawa kedua-dua wanita itu adalah penyokong terhebatnya.


5 Kawasan Suci Agama Besar Dunia Yang Kurang Diceritakan

Mekah. Vatican City. Jerusalem. Tiga lokasi tersebut menjadi antara lokasi-lokasi terpenting penganut agama terbesar di seluruh dunia.

Selain 3 kawasan tersebut terdapat beberapa lagi buah kawasan dianggap suci, yang menjadi lokasi penting penganut beberapa kepercayaan berbeza di seluruh dunia.

Apakah kawasan suci lain yang ada melibatkan lima agama berbeza dan di manakah letaknya?

Walaupun Kota Vatican atau Vatican City dan binaan St. Peter's Basilica yang terletak di dalamnya seringkali diletakkan sebagai lokasi penting penganut ajaran Kristian Katolik, secara rasminya Archbasilica of Saint John Lateran adalah gereja paling utama komuniti Katolik.

Diisytiharkan kawasan suci pada tahun 324, Archbasilica of Saint John Lateran adalah lokasi rasmi di mana kerusi utama milik Pope yang dilantik - diistilahkan sebagai 'cathedra', simbol kepada kedudukan dan kuasa tertinggi dalam hirarki masyarakat Kristian Katolik ditempatkan.

Dari segi sejarahnya, Archbasilica of Saint John Lateran sudah menjadi pusat kepada gerakan gereja sejak era Constantine lagi, dijadikan titik pertemuan semua pemimpin Kristian serta kediaman pemimpin tertinggi gerakan Katolik.

Terletak di Rom, saiz gerejanya yang lebih kecil jika dibandingkan dengan St. Peter's Basilica di Vatican City menyebabkan aktiviti di situ agak terhad jumlah pesertanya.

Sekitar abad ke 14, gereja Katolik mengambil keputusan mengalihkan kediaman Pope agar berdekatan dengan St. Peter's Basilica, yang mengakibatkan fokus mula beralih ke sana. Bagaimanapun secara rasminya Archbasilica of Saint John Lateran adalah gereja paling utama ajaran Kristian Katolik.

Berjaya disiapkan pada tahun 1577, Gurdwara Harmandir Sahib di daerah Amritsar, India adalah pusat suci masyarakat Sikh di seluruh dunia. Walaupun demikian Gurdwara Harmandir Sahib telah beberapa kali melalui proses bina semula ekoran serangan pihak luar.

Binaan yang ada ketika ini, adalah hasil projek yang diusahakan Maharaja Ranjit Singh sekitar penghujung abad ke 18. Beliau merupakan pengasas Empayar Sikh selepas menguasai Lahore pada tahun 1799, membina semula kuil ini ditapak asal yang sama di mana guru utama ke-lima ajaran Sikh, Guru Arjan membinanya kali pertama.

Gurdwara Harmandir Sahib menjadi lokasi tersimpannya kitab suci teragung agama Sikh - Guru Granth Sahib, sebuah kitab 1,430 muka surat dengan 5,894 ayat mengandungi ajaran daripada 6 guru utama agama Sikh serta gabungan ilmu Sufi penyair Muslim.

Modifikasi kepada rekaannya kali terakhir dilakukan secara besar-besaran pada dekad 1990-an, menambah binaan ukiran menggunakan lebih 500kg emas 24 karat melibatkan ratusan pengukir mahir selama 4 tahun.

Kuil ini menjadi lokasi utama penziarah beragama Sikh hadir menyempurnakan amalan mereka, selain turut dibuka kepada orang awam tanpa mengira agama.

Apa yang unik, kuil ini turut menempatkan dapur yang menghidangkan hidangan percuma terbesar di dunia dikenali sebagai 'langar' yang menyediakan juadah roti tanpa mengenakan sebarang bayaran untuk semua pengunjung.

Terdapat empat lokasi kawasan suci dikaitkan dengan agama Buddha; Lumbini di Nepal, Sarnath dan Kushinagar di Uttar Pradesh, India dan paling utama adalah Bodh Gaya yang terletak di Bihar, India.

Bodh Gaya menempatkan kompleks Kuil Mahabodhi, kuil pertama ajaran Buddha yang dibina semasa pemerintahan Maharaja Ashoka sekitar abad ke 3.

Lokasi Bodh Gaya dipandang tinggi masyarakat Buddha disebabkan di kawasan tersebutlah pokok yang dikenali sebagai Pokok Bodhi terletak.

Pokok Bodhi merupakan sebuah pokok tua di mana pengasas ajaran Buddha, Siddhartha Gautama mendapat pencerahannya semasa beliau mengamalkan meditasi di bawah pokok tersebut.

Walaupun pokok itu telah dimusnahkan beberapa kali oleh pihak tidak bertanggungjawab serta bencana alam, pihak penjaga lokasi tersebut akan menanam kembali pokok sama di tempat yang sama bagi meneruskan tradisi yang menjadi anutan mereka.

Dinamakan sebagai Tokong Besar Ise atau Ise Jingu, kompleks tokong utama bagi penganut agama Shinto ini terletak dalam kawasan hutan - menjadi kawasan suci yang didedikasikan kepada Dewi Matahari, Amaterasu.

Ise Jingu dibahagikan kepada dua bahagian meliputi bahagian 'naiku' atau tokong dalaman dan 'geku' atau tokong luaran. Walaupun penyembahan Amaterasu menjadi fokus utama di sini, penganut agama Shinto turut mendirikan beberapa berhala kecil yang memuja beberapa semangat berbeza dalam ajaran mereka.

Ise Jingu dibina kali pertama pada tahun 4 Sebelum Masihi, sebelum diubah suai sekitar abad ke 7.

Sesuatu yang unik berkenaan kompleks suci Shinto ini, struktur-struktur utama di sini akan dibina semula setiap 20 tahun sekali, termasuklah jambatan yang menghubungkan kompleks tersebut serta pintu gerbang ikonik yang ada.

Kesemua struktur itu akan diroboh dan dibina semula menggunakan rekaan dan bentuk yang asal, berasaskan kaedah tradisional yang tidak menggunakan sebarang paku bagi memperkemaskan kekuatan struktur kayunya.

Walaupun di Malaysia ramai penganut Hindu, tidak ramai rakyat Malaysia yang mengambil kesempatan untuk mempelajari di manakah kawasan suci masyarakat mereka terletak.

Secara rasmi terdapat 7 lokasi kawasan suci dalam ajaran Hindu dikenali sebagai 'tirtha' atau kawasan suci; melibatkan kawasan-kawasan yang pernah dilawati atau dijejaki Dewa dan Dewi kepercayaan masyarakat Hindu.

Yang paling utama adalah Kuil Kashi Vishwanath dan Kuil Ayodhya, kedua-duanya terletak di Uttar Pradesh. Kashi Vishwanath menjadi lokasi utama pemujaan Dewa Shiva sementara Kuil Ayodhya pula merupakan lokasi kelahiran Dewa Rama.

5 lagi lokasi adalah Mathura dan Dwarka - lokasi kelahiran dan pusat pentadbiran kerajaan Dewa Krishna, Kanchipuram di Tamil Nadu, Hardiwar di Uttarakhand dan yang terakhir adalah Ujjain, lokasi Kuil Makaleshwar Jyotirlinga yang dipercayai pernah menjadi lokasi Dewa Shiva bertafakur.

Adalah menjadi satu impian untuk seorang penganut Hindu dapat hadir ke kesemua 7 lokasi, menjalankan ritual bagi membersihkan diri dari kesalahan serta mendekatkan diri mereka dengan kepercayaan mereka.

Bagaimanapun, ritual ziarah ini yang dikenali sebagai thirtayatra tidaklah menjadi satu perkara wajib bagi penganut Hindu yang perlu dijalankan.


Kisah Penipu Besar yang Diangkat Menjadi Wira - Ferdinand Demara

Tidak seperti ikon lain yang dimuatkan di kulit majalah Life, Ferdinand Waldo Demara bukanlah seorang pelakon, ahli politik atau usahawan ternama. Ferdinand sebenarnya adalah seorang penipu yang mendapat gelaran "The Great Imposter".

Dalam 23 tahun kariernya, Ferdinand pernah menjadi tentera, doktor, professor, warden penjara, jurutera, guru, timbalan sheriff, peguam, paderi dan banyak lagi. Walaupun dianggap sebagai penipu besar tetapi Ferdinand juga dianggap sebagai wira. Berikut adalah kisahnya.

Ferdinand Waldo Demara dilahirkan pada tahun 1921. Pada usia 16 tahun, dia telah melarikan diri dari rumah dan menyertai beberapa kumpulan paderi seperti Trappist dan Brothers of Charity. Namun, dia dibuang dari biara-biara itu kerana masalah disiplin.

Berang apabila dibuang daripada Brothers of Charity, Ferdinand telah mencuri wang dan kereta pertubuhan itu kemudian menyertai tentera darat pada 1941 ketika berusia 19 tahun. Ferdinand tidak sukakan kehidupan sebagai tentera darat telah mencuri identiti seorang rakannya dan menyertai tentera laut pula.

Dalam tentera laut, dia diterima untuk menjalani latihan perubatan. Ferdinand lulus kursus asas tetapi tidak dapat pergi jauh kerana tiada kelayakan. Dia telah memalsukan dokumen dan memohon untuk jawatan pegawai tentera. Apabila penipuannya terbongkar, Ferdinand memalsukan kematiannya dan menghilangkan diri.

Setahun kemudian, Ferdinand mencuri identiti Dr. Robert Linton French iaitu bekas pegawai tentera laut dan ahli psikologi. Dia bekerja sebagai seorang guru kolej menggunakan identiti Dr. Robert sehingga tamat perang dunia kedua pada 1945. Ferdinand akhirnya ditangkap pihak berkuasa atas kesalahan meninggalkan tugas sebagai tentera.

Kerana berkelakuan baik, dia hanya dipenjara selama 18 bulan sahaja daripada hukuman sebenar selama enam tahun. Setelah dibebaskan, dia kembali kepada tabiat buruknya. Kali ini dia menyamar sebagai seorang peguam bernama Dr. Cecil Hamann dan mengajar di sebuah kolej di Maine.

Sebenarnya, banyak lagi penipuan lain yang dilakukan Ferdinand. Namun, antara penipuan terhebat yang dilakukan lelaki ini adalah apabila dia mencuri identiti Dr. Joseph Cyr. Ferdinand mengenali Dr. Joseph Cyr ketika dia menyamar menjadi seorang peguam.

Dengan menggunakan identiti baru dan dokumen yang dipalsukan, Ferdinand memohon untuk menyertai Tentera Laut Canada. Ketika memohon, dia memberikan kata dua "Berikan saya jawatan pegawai atau saya akan memohon menyertai tentera darat".

Pihak Tentera Laut Canada yang tidak mahu kehilangan seorang doktor terlatih telah menerima permohonan Ferdinand tanpa berfikir panjang.

Ketika ditempatkan di hospital tentera di Pangkalan Halifax, Ferdinand meyakinkan doktor lain untuk menyumbang buku ringkas perubatan yang didakwanya untuk didermakan kepada penempatan terpencil di Canada. Sebenarnya, buku-buku itu digunakan Ferdinand untuk membuat rujukan.

Pada tahun 1951, Ferdinand telah ditugaskan sebagai doktor kepada kapal perang HMCS Cayuga. Kapal perang itu ditempatkan di pesisir pantai Korea ketika Perang Korea (1950-1953) sedang meletus. Ferdinand ditugaskan menjaga 211 anak kapal dan 8 orang pegawai tentera.

Kebanyakan masanya, Ferdinand mengarahkan pembantunya iaitu Bob Horchin untuk merawat kecederaan ringan. Horchin berbangga kerana mempunyai pegawai atasan yang mempercayainya untuk menggalas tanggungjawab penting.

Namun, beberapa tugasan tidak Horchin lakukan. Ferdinand terpaksa mengambil alih walaupun beberapa kali menghilangkan diri untuk merujuk kepada buku perubatan yang disimpannya. Antara kejayaan Ferdinand adalah pembedahan gusi yang dilakukan ke atas kapten kapal Cayuga.

Tugas getir yang dilalui Ferdinand adalah ketika mereka menemui sebuah kapal kecil yang dipenuhi 19 tentera Republik Korea. Sebahagian daripadanya cedera dan ada yang sudah meninggal dunia.

Mengejutkan, Ferdinand berjaya merawat mangsanya. Bukan sahaja cedera ringan tetapi dia berjaya memotong kaki seorang lelaki, mengeluarkan peluru ketika melakukan pembedahan dada dan beberapa pembedahan lagi.

Kejayaannya itu dipamerkan sebuah akhbar dan berita itu dibaca oleh ibu kepada Dr. Joseph Cyr yang sebenar. Penipuan Ferdinand terbongkar lagi. Demi mengelak skandal lebih besar, kerajaan Canada menghantar Ferdinand pulang ke AS pada November 1951.

Setelah kembali ke Amerika, Ferdinand mula mendapat perhatian umum dan digelar sebagai "The Great Imposter". Pada 1955, Ferdinand yang telah naik berat badan dan ketagihan alkohol sekali lagi menghilangkan diri.

Kali ini, dia menggunakan nama Jones dan mula bekerja sebagai pengawal di Penjara Huntsville di Texas. Apabila penipuannya diketahui, Ferdinand menghilangkan diri pada 1957 tetapi berjaya ditangkap dan dihukum penjara selama enam bulan.

Setelah dibebaskan, dia mendapat tawaran untuk muncul di kaca TV dan membuat penampilan dalam filem. Pada waktu ini sehingga dia meninggal dunia pada 1981, Ferdinand berusaha untuk tidak melakukan penipuan lagi.

Dia kembali menyertai kumpulan paderi dan mendapat pengiktirafan menggunakan nama sebenarnya sebelum bekerja sebagai penjaga warga tua di sebuah hospital di California.


7 Pusat Tenaga Solar Dengan Kapasiti Tenaga Terbesar

Tenaga solar adalah salah satu tenaga yang boleh diperbaharui yang semakin mendapat permintaan. Di Malaysia, kita juga sudah mempunyai beberapa pusat tenaga solar untuk membekalkan tenaga elektrik kepada kilang-kilang industri berat dan kawasan penempatan setempat.

Keperluan untuk tenaga boleh diperbaharui sangat penting kerana sumber tenaga semulajadi tidak boleh diperbaharui lambat-laun akan habis seperti arang batu, minyak, dan gas asli. Penggunaan sumber-sumber tenaga tidak boleh diperbaharui juga meningkatkan jejak karbon di persekitaran yang menyebabkan peningkatan gas rumah hijau.

Itulah sebabnya ramai pihak mula melaburkan lebih banyak wang untuk membangunkan teknologi yang boleh memanfaatkan sumber tenaga boleh diperbaharui ini antaranya tenaga solar. Kali ini, pihak Iluminasi ingin kongsikan pula senarai 7 pusat tenaga solar terbesar di dunia berdasarkan kapasiti tenaga yang dibekalkan.

Pusat Tenaga Mohammed bin Rashid Al Maktoum adalah pusat tenaga solar yang dibina di kawasan seluas 77 km persegi di Saih Al-Dahal, kira-kira 50 kilometer di selatan bandar Dubai. Projek ini adalah salah satu projek terbesar di dunia berdasarkan model pengeluar tenaga bebas (IPP).

Projek tenaga solar ini diumumkan oleh Mohammed bin Rashid Al Maktoum pada Januari 2012 dan akan dibina secara berperingkat-peringkat. Kapasiti keseluruhan projek ini dirancang untuk mencapai 3000 megawatt apabila siap sepenuhnya kelak.

Pusat Tenaga Solar Noor Abu Dhabi adalah loji janakuasa yang terletak berhampiran Abu Dhabi di Sweihan. Noor jika diterjemahkan dari Bahasa Arab bermaksud cahaya. Ia mempunyai 3.2 juta panel solar. Projek ini diketahui memberi tenaga bersih untuk 90,000 individu di Abu Dhabi.

Ia menggunakan teknologi robot untuk membersihkan panel solar tanpa menggunakan air. Robot ini akan melakukan perjalanan sejauh 1600 kilometer setiap hari untuk membersihkannya. Ia dikendalikan oleh Sweihan PV Power Company yang berada di bawah Syarikat Tenaga Nasional Abu Dhabi (TAQA).

Pusat Tenaga Solar Gurun Tengger adalah pusat fotovoltaik kelima terbesar di dunia sejak bulan Disember 2020. Ia terletak di Zhongwei, Ningxia, China. Ia meliputi kawasan seluas 43 km persegi. Pada tahun 2018, pusat tenaga solar ini mempunyai kapasiti terbesar sebanyak 1,547 MW.

Pusat tenaga solar ini dimiliki oleh China National Grid dan Zhongwei Power Supply Company. Pembinaan dimulakan pada tahun 2012 dan pusat janakuasa ini mula beroperasi pada tahun 2017.

Pusat Tenaga Solar Benban adalah stesen janakuasa fotovoltaik dengan jumlah kapasiti 1650 MWp dengan pengeluaran tahunan sekitar 3.8 TWh. Ia terletak di Benban di gurun barat, kira-kira 650 km ke selatan Kaherah dan 40 km barat laut Aswan.  Benban kini merupakan pusat tenaga solar ke-4 terbesar di dunia.

Pada bulan September 2014, projek ini dimulakan sebagai sebahagian daripada Strategi Tenaga Lestari kerajaan Mesir 2035. Pada mulanya, NASA telah membantu mencari lokasi terbaik untuk mendirikan pusat solar ini. Projek ini adalah sebahagian daripada rancangan kerajaan yang menyasarkan untuk menjana 20% elektrik dari sumber yang boleh diperbaharui menjelang tahun 2022.

Pusat Tenaga Solar Pavagada adalah pusat tenaga solar seluas 53 kilometer persegi di Pavagada Karnataka. Selesai pada tahun 2019, kawasan ini berkapasiti 2050 MW. Pada April 2021, ia adalah pusat tenaga solar fotovoltaik ketiga terbesar di dunia setelah Pusat Tenaga Solar Bhadla 2245 MW di Rajasthan dan Pusat Tenaga Solar Huanghe 2200 MW di China.

Jumlah kos projek adalah $2.1 bilion. Pavagada dipilih sebagai lokasi untuk projek ini kerana beberapa sebab. Kawasan ini terlepas dari radiasi matahari yang tinggi, keluasan tanah yang tersedia dan menerima sedikit hujan. Wilayah ini juga kurang penduduk dan kebanyakan penduduknya adalah petani miskin.

Pusat Tenaga Solar Huanghe adalah stesen jana kuasa fotovoltaik 2,200 yang terletak di Golmud, Provinsi Qinghai, China. Pembinaannya dimulakan pada bulan Ogos 2009 dan ia mula beroperasi pada 29 Oktober 2011. Projek ini memenangi Anugerah Projek Kuasa Berkualiti China 2012.

Selain itu, di Golmud juga terdapat pusat tenaga solar Qinghai dengan kapasiti 20 MW yang disiapkan pada tahun 2011 oleh syarikat Longyuan Power serta beberapa pusat tenaga solar lain.

Pusat Tenaga Solar Bhadla adalah pusat tenaga solar terbesar di dunia sejak tahun 2020 dan dibina di kawasan seluas 5,700 hektar di Bhadla, Rajasthan, India. Pusat tenaga solar ini mempunyai kapasiti keseluruhan 2245 MW dan telah menawarkan tawaran kadar terendah untuk tenaga solar di India pada Disember 2020 pada $0.34 per kilowatt-jam.

Bhadla terletak kira-kira 200 km di utara Jodhpur dan sekitar 320 km di barat ibu negara Jaipur. Wilayah ini digambarkan sebagai "hampir tidak dapat dihuni" kerana iklimnya. Suhu normal di Bhadla adalah antara 46 dan 48°C dengan angin panas dan ribut pasir sering terjadi.


5 Asal-Usul Nama Penyakit Wabak Yang Telah Membunuh Jutaan Manusia

Majoriti antara kita pasti tahu COVID-19 merupakan singkatan kepada 'Corona Virus Disease-2019', dipendekkan bagi mempermudahkan sebutannya.

Walau bagaimanapun, ada beberapa jenis penyakit lain yang mempunyai nama unik, tidak menggunakan kod - sebaliknya menggunakan istilah yang khusus dan khas dirujuk sebagai label am penyakit-penyakit itu.

Tahukah anda bagaimana sesetengah penyakit dinamakan sedemikian rupa? Berikut adalah lima penyakit yang mempunyai nama unik dan asal-usulnya.

Ketika kumpulan saintis yang sedang mengkaji wabak ini dalam peringkat awal, mereka berhadapan dengan masalah dalam menamakannya.

Cadangan awalnya adalah untuk menamakan wabak itu sebagai 'wabak Yakumbu', sempena nama kampung di mana virus itu ditemui kali pertama. Bagaimanapun, idea itu ditolak disebabkan kumpulan itu bimbang reputasi masyarakat Kampung Yakumbu akan terus berhadapan stigma.

Salah seorang penyelidik mencadangkan mereka menggunakan nama sungai yang paling hampir dengan kampung tersebut. Salah satu sungai berdekatan Kampung Yakumbu bernama 'Ebola', yang membawa maksud 'sungai hitam.'

Jadi kumpulan pengkaji itupun menamakan virus itu sebagai virus Ebola.

'Malaria' merupakan sejenis penyakit bawaan nyamuk yang boleh membawa maut kepada penghidapnya.

Nama 'malaria' pula diambil daripada dua gabungan istilah asal Itali iaitu 'mal' dan 'aria' yang membawa makna 'kotor' (mal) dan 'udara' (aria); jadi dalam bahasa Melayu 'malaria' sebenarnya membawa maksud udara kotor.

Digunakan kali pertama dalam tahun 1827, sebelum penggunaan istilah 'malaria' popular, masyarakat zaman dahulu menggunakan istilah 'marsh miasma' ('udara paya busuk') dan 'paludal poison' (racun paya).

Sama seperti Ebola, Zika yang juga penyakit bawaan nyamuk turut diambil namanya dari nama sebuah tempat. Seandainya Ebola dinamakan daripada sebatang sungai, penyakit Zika pula sempena sebuah hutan.

Terletak di negara Uganda, Hutan Zika dipercayai merupakan sumber utama nyamuk yang membawa virus penyebab penyakit itu, menjangkiti seekor monyet sebelum monyet tersebut memindahkannya kepada manusia.

Dalam bahasa masyarakat Uganda, 'Zika' bererti 'tebal' jadi mereka menamakan hutan itu sebagai 'Hutan Zika' bagi menggambarkan rupa hutan tersebut.

Menurut kajian yang dijalankan, penggunaan istilah 'cholera' ini telah pun digunakan sejak zaman Empayar Rom lagi, berdasarkan kepada rekod-rekod penulisan pengkaji perubatan zaman itu dalam menamakan penyakit yang telah menyerang mereka.

Ketika zaman Rom, mereka menggelarkan isi perut seseorang sebagai 'chole.' Sementara perbuatan muntah yang mengakibatkan isi perut seseorang keluar pula dilabelkan sebagai 'choledra.' Jadi mereka menamakan penyakit itu penyakit 'choledra.'

Perubahan zaman membawa kepada perubahan sistem ejaan yang akhirnya meringkaskan ejaan 'choledra' kepada 'cholera', sambil mengekalkan maksudnya.

Yang pertama dikatakan berasal daripada satu istilah dalam bahasa orang Swahili ki denga pepo, yang membawa makna seseorang yang mengalami sawan dan kejang otot akibat gangguan makhluk jahat.

Istilah itu telah pun direkodkan penggunaannya dalam ensiklopedia masyarakat China sejak era Dinasti Chin (265-420M). disamakan seperti 'racun air' tetapi kedua-dua komuniti itu belum memahami punca sebenar jangkitan hadir daripada nyamuk.

Pembawa jangkitan ini, iaitu nyamuk aedes pula dinamakan pada tahun 1818 oleh seorang pengkaji Jerman bernama Johann Meigen. Meigen menamakan nyamuk itu aedes mengambil istilah Yunani lama iaitu aēdēs yang bermakna 'sesuatu yang mengganggu.'


8 Artifak Popular yang Dituntut Semula Negara Asalnya

Banyak artifak terpenting di dunia kini menghiasi muzium-muzium popular di Barat. Malangnya, kebanyakan artifak ini diperolehi dengan cara yang tidak sepatutnya. Artifak-artifak ini telah "dirompak" dari negara asal mereka.

Kini, para pemimpin negara asal artifak-artifak ini terus bersuara dan meminta supaya tinggalan sejarah yang sangat berharga ini dipulangkan semula kerana ia merupakan sebahagian daripada warisan budaya mereka.

Berikut adalah beberapa artifak penting yang diminta semula oleh negara asalnya.

Ketika koloni Perancis menjajah Afrika, mereka telah menjarah Istana Abomey milik kerajaan Dahomey (kini Benin). Antara barangan berharga yang dicuri pada tahun 1892 ialah 26 patung kayu yang mewakili pelbagai pemerintah Kerajaan Dahomey antara kurun ke-17 hingga ke-19.

Benin mahukan semula artifak mereka dan presiden Perancis, Emmanuel Macron, berjanji akan memulangkan semula semua artifak itu pada awal 2021 selain membantu menambah baik muzium di Benin. Namun, Macron masih belum melakukannya dan dipercayai tidak akan menunaikan janjinya.

Pada 1951, ahli arkeologi bernama Mohammed Zakaria Goneim telah menemui topeng pengebumian seorang wanita bangsawan yang hidup pada Dinasti ke-19 tamadun Mesir Kuno (kurun ke-13 SM).

Pada tahun 1970-an, kerajaan Mesir mendapati bahawa Topeng Ka-Nefer-Nefer telah hilang. 20 tahun kemudian, Muzium Seni Saint Louis telah membeli topeng itu dari galeri Seni Purba Phoenix di New York dengan harga kurang daripada USD 500,000.

Mesir telah meminta supaya artifak itu dipulangkan tetapi Muzium Seni Saint Louis menolak dan ia masih kekal sebagai salah satu tarikan di muzium itu.

Patung Sphinx dibina ketika Kerajaan Lama Mesir dan ia menggambarkan Firaun dari Dinasti keempat bernama Khafre. Namun, janggut pada patung itu telah pecah dan hilang. Kini, serpihannya berselerak di seluruh dunia.

Muzium British mendakwa bahawa mereka hanya memiliki sebahagian kecil daripada Janggut Sphinx itu. Mereka kononnya memperolehi artifak itu daripada Giovanni Battista Caviglia, ahli arkeologi yang menemuinya pada tahun 1817.

Kerajan Mesir mahukan artifak itu dipulangkan semula ke tapak asalnya tetapi sehingga kini ia masih berada di London.

Pada tahun 1912, satu misi arkeologi yang diketuai oleh Ludwig Borchardt telah melawat Kaherah, Mesir. Mereka telah menemui pelbagai artifak dan salah satunya ialah patung Nefertiti, isteri kepada Firaun Akhenaten.

Mereka telah membawa artifak itu pulang ke Jerman dan mula mempamerkannya pada 1925. Kerajaan Mesir telah mengharamkan semua misi arkeologi Jerman sehingga patung itu dipulangkan. Selepas hampir lebih 100 tahun berlalu, artifak itu masih kekal di Jerman.

Kerajaan Jerman pula telah meluluskan undang-undang yang menyatakan mana-mana artifak yang berada di negara itu melebihi 25 tahun akan menjadi khazanah negara, tidak kira bagaimana ia diperolehi.

Patung batu dari Pulau Easter ini dikenali oleh penduduk tempatan sebagai moai. Patung besar yang menyerupai kepala dan badan manusia ini dipercayai mula dibina dari tahun 1100 hingga 1600.

Hoa Hakananai'a yang bermaksud "rakan yang hilang atau dicuri" ini adalah pameran popular di Muzium Britain. Ia dibawa keluar dari Pulau Easter ketika kapal HMS Topaze singgah di sana pada tahun 1869.

Gabenor Pulau Easter, Tarita Alarcon Rapu telah meminta agar patung ini dipulangkan semula tetapi tiada sebarang usaha yang dilakukan sehingga kini.

Artifak ini dinamakan sempena nama pencurinya iaitu seorang diplomat bernama Thomas Bruce, Earl of Elgin ke-7. Artifak berharga ini dibawa keluar oleh Bruce dari Greece antara tahun 1801 hingga 1812 sebelum menjualnya kepada kerajaan British.

Artifak ini dipercayai dihasilkan sekitar 2500 tahun ketika zaman kegemilangan Athen kuno. Kebanyakan marmar ini diambil dari Parthenon, kuil yang dibina untuk dewi Athena.

Greece cuba berunding dengan Muzium British tetapi tiada kata putus. UNESCO dan Kesatuan Eropah juga campur tangan dalam perbincangan ini tetapi artifal ini masih berada di Britain.

Pada 1868, tentera British telah menawan ibu negeri bagi Kerajaan Abyssinia iaitu Maqdala (kini Ethiopia). British membawa balik pelbagai khazanah diraja termasuklah mahkota tiga tingkat yang dihadiahkan Raja Iyyasu II kepada Church of Our Lady pada pertengahan kurun ke-18.

Sejak itu, artifak ini berada di Muzium Victoria dan Albert. Pada 2007, Ethiopia memfailkan tuntutan supaya semua artifak dipulangkan tetapi Britain menolak permintaan itu. Namun, pihak Muzium Muzium Victoria dan Albert bersetuju memulangkan beberapa artifak tetapi sebagai pinjaman jangka panjang.

Gerbang Ishtar merupakan pintu masuk kelapan yang dibina di bahagian utara bandar Babylon. Ia dibina oleh Raja Nebuchadnezzar II pada sekitar tahun 575 SM.

Pada awal kurun ke-20, ahli arkeologi Jerman membawa pulang tinggalan ini ke negara mereka dan membina semula Gerbang Ishtar di Muzium Pergamon sebagai pameran.

Iraq mahukan artifak berharga ini dikembalikan tetapi hasrat mereka masih belum tercapai. Banyak lagi artifak berharga dari Babylon yang tersebar di seluruh muzium di Barat.


7 Berlian Terbesar di Dunia Yang Pernah Ditemui

Walaupun ramai pihak yang percaya harga berlian adalah mahal kerana ianya dianggap rare dan sukar ditemui, ianya hanyalah mitos sama sekali. Sebenarnya, berlian tidak begitu popular sehinggalah syarikat De Beers meyakinkan semua orang melalui kempen iklan yang sangat berjaya bahawa cincin pertunangan seharuslah bertatahkan berlian.

Ini secara tidak langsung telah meningkatkan status berlian dan sejak itu, industri barangan kemas berasaskan berlian terus berkembang. Perkara ini pernah kami dedahkan dalam artikel "Konspirasi Batu Berlian : Apa Yang Membuatkan Ianya Begitu Berharga?" satu ketika dahulu.

Walaupun berlian biasa mungkin tidak begitu berniilai, batu berlian bersaiz gergasi  adalah sesuatu yang jarang ditemui dan oleh itu nilainya juga lebih tinggi. Malah ada di antaranya yang yang dijadikan sebahagian daripada mahkota yang dipakai oleh ratu daripada dari pelbagai negara.

Kali ini, pihak Iluminasi ingin berkongsi pula 7 batu berlian terbesar dan terberat yang pernah ditemui.

The Millennium Star adalah batu permata koleksi Millennium Jewels De Beers dari tahun 2000. Berlian kasar asli ialah 777 karat (155.4 g). De Beers melancarkan Millennium Star dan koleksi lain pada tahun 2000 untuk menandakan pertukaran ke milenium baru.

Selebihnya koleksi Millennium Jewels menampilkan 11 berlian biru unik yang mempunyai berat keseluruhan 118 karat (23.6 g). De Beers tidak pernah benar-benar menilai harga berlian Millennium Star tetapi dilaporkan berlian ini diinsuranskan dengan harga $127,453,500 yang dipercayai hanya sebahagian kecil dari nilai sebenarnya.

Berlian Incomparable adalah berlian coklat terbesar yang pernah ditemui. Berlian yang asli yang tidak dipotong adalah 890 karat (178 g) tetapi akhirnya dipotong menjadi kira-kira 14 batu dengan pelbagai ukuran. Ia adalah berlian potong ketiga terbesar selepas Cullinan I dan Cullinan II.

Selama bertahun-tahun, potongan berlian ini tidak terjual dan menjadi misteri selama bertahun-tahun. Namun, berlian ini muncul kembali pada tahun 2013 apabila tukang barang kemas dari Lubnan, Mouawad mendedahkan kalung L'Incomparable. Kalung Mouawad ini bernilai $55 juta, diiktiraf Guinness World Records sebagai kalung termahal di dunia.

Lesotho Legend telah ditemui pada awal 2018 oleh syarikat Gem Diamonds Ltd. di lombong mereka di Letseng, Lesotho. Dengan berat 910 karat (182 g), Lesotho Legend adalah berlian kelima terbesar yang pernah dijumpai.

Kualiti Lesotho Legend juga luar biasa, ia diklasifikasikan sebagai berlian warna "D" Jenis IIa, yang bermaksud ia adalah jenis berlian yang paling tulen secara kimia. Ini menjadikan Diamond Lesotho salah satu berlian paling berharga di dunia dan ia dijual pada harga $40 juta pada bulan Mac.

The Star of Sierra Leone adalah berlian terbesar yang pernah ditemui di Republik Sierra Leone yang telah menghasilkan beberapa berlian terkenal lainnya. Secara keseluruhan, Star of Sierra Leone adalah berlian berkualiti tinggi terbesar keempat, tetapi dianggap sebagai berlian aluvial terbesar yang pernah dijumpai.

Berlian ini adalah 969 karat (193.8 g). Beberapa bulan setelah ditemui pada awal tahun 1972, tukang emas New York City yang terkenal Harry Winston membeli Star of Sierra Leone dengan harga $2.5 juta. The Star of Sierra Leone dipotong menjadi beberapa berlian yang lebih kecil dan enam dari berlian itu dimasukkan ke dalam satu kerongsang yang dijual dengan harga yang tidak didedahkan kepada pembeli persendirian pada tahun 1975.

Berlian Excelsior ditemui pada 30 Jun 1983 di kawasan lombong Jagersfontein di Afrika Selatan. Untuk beberapa dekad berikutnya, Diamond Excelsior adalah berlian terbesar yang pernah ditemui sehingga penemuan berlian Cullinan pada tahun 1905. Beratnya adalah 995.2 karat (194.35 g).

Tidak seperti berlian besar lain dalam senarai ini, sejarah berlian Excelsior tidak didokumentasikan dengan baik dan dianggap misteri. Selama bertahun-tahun, berlian Excelsior disimpan dalam peti besi sehinggalah pemiliknya memutuskan untuk memotongnya menjadi batu-batu kecil.

Berlian Lesedi La Rona yang ditemui pada tahun 2015 ini adalah 1,109 karat (221.8 g) dan berasal dari Lombong  Lucara Karowe di Botswana. Lucara Diamond, pemilik lombong itu telah menjual Lesedi La Rona pada tahun 2017 dengan harga $53 juta.

Lesedi La Rona kini dimiliki oleh tukang emas Britain, Graff Diamonds. Pada awal November 2018, Graff mendedahkan bahawa mereka telah memotong Lesedi La Rona menjadi 60 berlian yang kini digabungkan untuk menghasilkan beberapa jenis perhiasan.

Berlian Cullinan adalah berlian terbesar yang pernah dijumpai di dunia. Ia dijumpai di sebuah lombong di Afrika Selatan oleh Sir Thomas Cullinan pada tahun 1905. Sebelum Berlian Cullinan dipotong menjadi berlian yang digilap, beratnya adalah 3.106.75 karat (621.35 g)!

Berlian kasar itu dipecah menjadi dua batu yang kemudian dipotong menjadi sembilan batu utama. Dua batu terbesar, Cullinan dan Cullinan II diberikan kepada Raja Edward II dan kini menjadi sebahagian dari permata mahkota dari United Kingdom.


Siapakah Yang Memperkenalkan Ayat Keramat "Customer is always right"?

Apabila timbul sesuatu masalah antara pelanggan dan penjual, kebiasaannya pelanggan pasti akan menjunjung ungkapan keramat yang biasa sangat kita dengar iaitu "Customer is always right".

Benar bukan? Walaupun ada kalanya pelanggan tersebut jelas-jelas melakukan sesuatu kesalahan, mereka tetap akan mempertahankan tindakan tersebut seolah-olah mereka berhak dilayan bagaikan seorang raja memandangkan individu tersebut adalah seorang pelanggan.

Malah, tidak keterlaluan untuk kita katakan bahawa ayat ini sering disalahgunakan oleh pelanggan. Realitinya, tidak ada manusia yang sentiasa betul dan begitu jugalah pelanggan. Tidak ada pelanggan yang sentiasa benar!

Pernahkan anda tertanya-tanya, daripada manakah asal-usul ayat "Customer is always right" yang cukup popular ini? Kemajuan teknologi dan populariti media sosial terus mempopularkan ayat ini. Malah, ada pelanggan yang mengugut penjual untuk memalukan mereka di media sosial sekiranya permintaan mereka tidak dipenuhi.

"Customer is always right" adalah ungkapan yang dipelopori oleh Harry Gordon Selfridge, John Wanamaker dan Marshall Field. Ketiga-tiga individu ini adalah peniaga yang berjaya dan mengetahui sejak awal kerjaya mereka bahawa kejayaan perniagaan mereka bergantung pada kebahagiaan pelanggan mereka.

Harry Gordon Selfridge adalah individu yang mengasaskan pusat membeli-belah Selfridges di UK. John Wanamaker pula adalah individu membuka pusat membeli-belah pertama di Philadelphia dan Marshall Field pula adalah pemilik pusat membeli-belah Marshall Field and Company di Chicago.

Ketiga-tiga mereka terhutang banyak kepada pelanggan yang membantu kejayaan mereka dalam perniagaan. Secara umumnya, tidak jelas siapa sebenarnya antara ketiga ini adalah orang pertama yang membuat ungkapan itu tetapi yang pasti ketiga mereka mengikuti falsafah yang sama untuk menjalankan perniagaan mereka.

Yang pasti, mereka sebenarnya tidak bermaksudkan bahawa ungkapan itu bermaksud bahawa pelanggan sentiasa betul dalam setiap keadaan. Sebaliknya, ungkapan itu  adalah perumpamaan bahawa seseorang pelanggan itu sangat istimewa di mata mereka.

Oleh itu, mereka sering mengingatkan pekerja dan kakitangan mereka untuk melayan dan memperlakukan pelanggan seolah-olah pelanggan selalu benar walaupun realitinya pelanggan tersebut tidak benar.

Perubahan dalam teknik fikiran sebegini adalah perubahan radikal terhadap bagaimana pelanggan biasanya dilayan sebelum itu dan setelah perubahan ini, orang ramai mula berbondong-bondong ke pusat-pusat membeli-belah ketiga-tiga individu ini.

Menurut buku terbitan Sears, Robuck, dan Co. dari tahun 1905, "Setiap pekerja mereka yang jumlahnya ribuan diarahkan untuk memuaskan hati pelanggan tanpa mengira sama ada pelanggan itu betul atau salah."

Pemilik-pemilik bisnes ini mengetahui kehebatan pelanggan. Mereka percaya lebih baik mempercayai pelanggan dan berisiko diambil kesempatan oleh pelanggan daripada mendapat reputasi buruk dan dianggap tidak menghormati pelanggan.

"Customer is always right" merupakan satu falsafah yang menarik perhatian ketika itu kerana ketika itu falsafah "caveat emptor" dalam perniagaan lebih banyak digunakan. "Caveat emptor" meletakkan semua tanggungjawab kepada pelanggan. Pelanggan yang bertanggungjawab untuk memeriksa sendiri kualiti produk sebelum membelinya.

Contonhnya, sekiranya ada sesuatu masalah dengan barangan setelah pelanggan membuat pembelian, maka segala kesilapan dan kesalahan tersebut diletakkan atas bahu pelanggan kerana mereka gagal membuat penilaian dengan teliti sebelum membeli. Penjual tidak perlu menolong pelanggan dengan cara apa pun.

Ini adalah pandangan yang berlawanan dengan falsafah "customer is always right" di mana setiap penjual akan berusaha keras untuk memberi perkhidmatan terbaik dan mendapatkan kepercayaan pelanggan.

Ungkapan "customer is always right" mungkin merupakan ungkapan untuk pelanggan yang paling terkenal, tetapi itu bukan satu-satunya ungkapan yang menggambarkan betapa pentingnya pelanggan kepada pemilik bisnes. Idea ini telah tersebar di seluruh dunia dalam pelbagai bentuk dan bahasa.

"Le client n'a jamais tort" (pelanggan tidak pernah salah) adalah slogan pengusaha hotel Switzerland César Ritz, pengasas hotel Ritz Carlton. Beliau berkata: "Sekiranya seorang pengunjung mengeluh tentang hidangan atau minuman wine, segera ambil  dan gantikannya, tidak ada pertanyaan yang diajukan" pada tahun 1890-an.

Sikap itu masih diamalkan di hotel-hotel Ritz Carlton dan merupakan faktor besar dalam kejayaan jenama ini. Pelanggan tahu bahawa apabila mereka tinggal di Ritz Carlton, mereka akan dilayan dengan baik dan semua keperluan mereka akan dipenuhi.

Pada masa yang sama, syarikat tidak perlu menghabiskan masa untuk menyoal keluhan pelanggan tetapi sebaliknya berusaha untuk menyelesaikan masalah dengan cepat.

Dalam bahasa Sepanyol frasanya adalah "El cliente siempre tiene la razón." Dalam bahasa Itali, ia adalah "il cliente ha semper ragione". Kedua-dua frasa boleh diterjemahkan kepada "pelanggan selalu mempunyai alasan". Terserah kepada pekerja dan ejen perkhidmatan pelanggan untuk mencari alasan itu dan memastikan pelanggan dilayan dengan baik.

Di Jerman frasanya adalah "der Kunde ist König" (pelanggan adalah raja). Jerman baru-baru ini mengemaskini undang-undang perlindungan pengguna untuk memberikan lebih banyak pilihan dan sokongan kepada pelanggan. Pelanggan benar-benar dapat merasa seperti raja apabila mereka mempunyai hak perundangan dan dapat mempertahankan diri mereka sendiri.

Pandangan terhadap pelanggan telah berubah dari masa ke masa. Tetapi di mana pun anda berada di dunia, perniagaan yang memerlukan sokongan daripada pelanggan bermaksud pemilik bisnes perlu sentiasa mengutamakan pengalaman pelanggan dalam membeli produk atau menggunakan servis yang ditawarkan.

Pelanggan mungkin tidak selalu betul, namun apabila pemilik bisnes mengambil pendekatan untuk memfokuskan terhadap pengalaman pelanggan ia secara langsung akan memajukan bisnes mereka kerana pelanggan akan lebih mempercayai jenama dan perniagaan mereka.


6 Kuasa Anggota Bomba Yang Anda Tak Tahu Ada

Menggalas tanggungjawab besar memadamkan kebakaran, reputasi anggota bomba di negara kita memang cukup tinggi.

Mereka bukan saja bersabung nyawa melawan api yang marak bahkan sanggup bersusah payah menyelamatkan haiwan yang tersesat atau menangkap ular yang masuk ke kediaman tanpa mengharapkan balasan.

Kita tahu tentang peranan asas yang dimainkan ahli bomba, tetapi tahukah anda bidang kuasa mereka sebenarnya lebih besar berbanding sangkaan kita semua?

Dalam semua kes-kes kebakaran, seorang Ketua Pengarah Jabatan Bomba boleh mengambil alih premis dan harta yang telah rosak atau musnah disebabkan oleh api untuk tujuan siasatan.

Tempoh dibenarkan pengambil alihan ini adalah minima 7 hari selepas kejadian. Sekiranya premis atau harta itu masih lagi diperlukan untuk disita sementara ketika siasatan, tempoh pemilikan sementara Ketua Pengarah Bomba boleh dipanjangkan kepada 30 hari.

Sepanjang tempoh tersebut hanya individu-individu yang dibenarkan boleh mengakses premis atau harta yang telah diambil alih.

Tidak ramai tahu dalam situasi apabila pengambil alihan premis ini dilanggar, seseorang pegawai bomba dibenarkan untuk membuat tangkapan tanpa waran kerana pencerobohan itu dianggap satu kesalahan jenayah.

Dalam situasi lain, sekiranya siasatan yang dijalankan mendapati suspek siasatan dengan sengaja menipu nama dan alamat atau cuba untuk melarikan diri, pihak bomba juga boleh mengeluarkan arahan tangkapan.

Pegawai bomba yang diarahkan untuk membuat tangkapan boleh melakukan tangkapan, mempunyai bidang kuasa sama seperti seorang pegawai polis dan tangkapan juga dilakukan berdasarkan kaedah yang diamalkan PDRM.

Ahli bomba diberikan kuasa untuk memecah masuk ke dalam mana-mana premis yang dikhuatiri boleh menjadi punca kebakaran, bagi tujuan menghapuskan risiko bahaya itu.

Sekiranya berjaya dikesan awal, notis akan dikeluarkan Jabatan Bomba bagi memaklumkan kepada tuan punya premis, agar penambahbaikan boleh dilakukan sendiri oleh tuan rumah berdasarkan cadangan pihak Bomba. Seandainya tiada kerjasama diterima daripada pemilik premis, pihak Bomba boleh memecah masuk ke dalam premis tersebut.

Seseorang yang enggan mematuhi notis arahan pihak Bomba, jika didapati bersalah boleh didenda RM5,000, penjara 3 tahun atau kedua-dua hukuman sekali.

Bagi mereka yang sengaja culas, pihak Bomba diberikan kuasa mengenakan denda tambahan RM100 untuk setiap satu hari bertangguh oleh pemilik premis dalam menyelesaikan perkara dalam notis tersebut.

Apabila melibatkan premis tidak berpenghuni pula, pihak Bomba boleh mendapatkan kebenaran untuk masuk, sama ada secara lembut atau secara kasar.

Ketika berlakunya kejadian kebakaran atau kecemasan, seorang pegawai bomba diberikan kuasa penuh untuk mengambil langkah yang dirasakan sesuai dengan situasi.

Ini termasuklah merobohkan premis atau kediaman yang dirasakan berisiko besar untuk memarakkan lagi api. Sekiranya berlaku kejadian seperti ini, tuan punya premis sudah pastilah tidak akan senang duduk melihat kediamannya dibuat sebegitu rupa dan pasti akan bertindak balas sehingga mengganggu kerja pegawai bomba.

Situasi sebegini sekiranya berlaku membolehkan seorang pegawai bomba mengusir atau mengeluarkan mana-mana individu yang kehadirannya hanya akan menggugat tugasan mereka, tanpa kompromi.

Bukan semua kediaman terletak dalam kawasan lapang. Ada kalanya kawasan parkir yang tersedia tidak cukup luas untuk membolehkan trak Bomba masuk ke kawasan kebakaran.

Sekiranya kenderaan anda menghalang laluan petugas dan kenderaan pihak Bomba manakala anda pula tidak dapat dihubungi - pihak Bomba berhak mengalihkan kenderaan anda ke kedudukan yang lebih sesuai dengan kaedah yang mereka rasakan perlu.

Jika mereka rasakan elok dilanggar saja kereta anda kerana anda menghalang jalan  tindakan itu dianggap boleh dan perlu, dalam mencari jalan mempercepatkan urusan menyelamat. Sekiranya mereka perlu menolak atau mengangkat kenderaan anda, semuanya dibenarkan melalui undang-undang.

Sekiranya kereta anda rosak atau mengalami kecacatan disebabkan oleh kesilapan anda sendiri, andalah yang perlu tanggung akibatnya. Ini kerana...

Semua kerosakan yang berlaku disebabkan kaedah pasukan Bomba dalam mengawal kebakaran atau kecemasan, tidaklah boleh dikira perlu diganti kerugian yang telah berlaku.

Semua pegawai bomba dilindungi undang-undang sekiranya ada pihak yang cuba menuntut ganti rugi seandainya kes-kes sebegini timbul.

Sebagai contoh, pegawai bomba terpaksa memecahkan pintu rumah anda untuk membuka akses ketika kecemasan, pintu tidak perlu mereka ganti. Cermin kereta seseorang dipecahkan bagi menyelamatkan kanak-kanak yang tertinggal dalam kereta? Tuan punya kereta yang tanggung kos ganti cermin itu.

Apa saja kerosakan atau kerugian yang berlaku semasa proses memadamkan kebakaran atau kecemasan yang perlu dibuat, tidak boleh dituntut semula kos kerugiannya oleh mereka yang terjejas.

Sekiranya pihak Bomba menggunakan bekalan air anda untuk memadamkan kebakaran di rumah jiran sebelah anda - air yang mereka guna juga perlu dianggap satu kos yang perlu anda tolong biaya.

Apa salahnya kita membantu kediaman jiran dari dijilat api, kan?


KFConsole - Konsol Permainan Video Daripada KFC

Jika anda seorang peminat permainan video, sudah pasti anda pernah memiliki sekurang-kurangnya satu konsol permainan video atau PC (Personal Computer). Jika dahulu, dunia permainan video didominasi oleh dua konsol legenda iaitu Nintendo dan Sega.

Pada hari ini, terdapat banyak konsol yang telah dikeluarkan oleh syarikat gergasi dunia permainan video. Sony telah menghasilkan Playstation 1-5, Microsoft pula telah menghasilkan pelbagai siri Xbox dan Nintendo juga tidak ketinggalan dengan konsol terbarunya Nintendo Switch.

Namun, konsol terbaru di pasaran seperti Playstation 5 dan Xbox Series X dan S mungkin akan mempunyai saingan baru tidak lama lagi. Apa yang lebih mengejutkan ialah, pesaing itu bukannya dari dunia permainan video.

Konsol yang dimaksudkan itu ialah KFConsole yang akan dihasilkan oleh Kentucky Fried Chicken (KFC). Seperti yang semua sedia maklum, KFC adalah salah satu rangkaian makanan segera paling popular di dunia. Bagaimana mereka boleh terfikir untuk melancarkan konsol permainan video sendiri?

KFConsol adalah konsol permainan video yang akan dihasilkan KFC Gaming dengan kerjasama daripada Cooler Master, sebuah syarikat perkakasan komputer dari Taiwan.

Setelah pengumuman awal mengenai KFConsole dibuat pada Jun 2020, orang ramai menganggap perkara itu sebagai hoax yang sengaja direka atau sebagai publisiti murahan.

Apabila KFC membuat pengumuman rasmi mengenai KFConsole pada Disember 2020, barulah ia dianggap sebagai sesuatu yang serius dan bakal berada di pasaran kelak.

Konsol yang paling pelik setakat ini itu berjaya menarik perhatian ramai peminat permainan video. Ramai beranggapan bahawa KFConsole ini sebenarnya lebih kepada PC berbanding konsol. Namun, itu bukanlah mengapa ia dianggap pelik.

Apa yang membuatkan KFConsole ini unik berbanding konsol dan PC lain ialah kerana ia dilengkapi dengan ruang pemanasan ayam goreng di dalam casisnya. Anda boleh bermain permainan kegemaran anda sambil memastikan ayam goreng anda kekal panas dan rangup.

Haba panas yang terhasil daripada KFConsole akan disalurkan ke dalam ruang casis untuk memastikan ayam goreng atau makanan lain kekal panas. Semakin tinggi had penggunaan konsolnya, semakin panas makanan anda.

Mungkin ramai yang menganggap itu sebagai suatu idea buruk. Tiada siapa yang menyimpan makanan mereka di dalam casing komputer terutamanya makanan yang berminyak. Walau bagaimanapun, jika KFConsole memang direka untuk tujuan itu, ia sepatutnya tidak mendatangkan masalah.

Walaupun konsol ini bakal berada di pasaran, ia mungkin tidak mudah untuk dimiliki. Ada yang berpendapat KFConsole tidak akan dihasilkan secara meluas dan terhad. Lihat sahaja konsol terkenal seperti PS5 dan Xbox Series X, walaupun dihasilkan secara meluas tetapi masih sukar dimiliki kerana sering kehabisan stok.

KFC telah bekerjasama dengan Cooler Master dalam menghasilkan KFConsole. Cooler Master adalah satu nama besar dalam dunia PC gaming. Maka, tidak perlu dikhuatiri mengenai kualiti konsol ini.

Malah, perkakasan yang digunakan untuk KFConsole ini juga adalah perkakasan yang digunakan pada PC. Antara spesifikasi yang akan digunakan ialah seperti :

Jika dilihat pada spesifikasi KFConsole, ia mempunyai banyak kelebihan berbanding Playstation 5 dan Xbox Series X. Maka, tidak hairanlah jika ramai ingin memiliki konsol unik ini.

Persoalan penting mengenai KFConsole ialah mengenai harganya. Walaupun harga konsol ini belum diumumkan, ramai menganggap bahawa konsol ini akan lebih mahal berbanding konsol lain.

Ini disebabkan perkakasan yang digunakan pada konsol ini sahaja sudah melebihi USD 1,000 (RM 4,100). Memandangkan ia mungkin terhad dan tidak dihasilkan secara besar-besaran, KFConsole mungkin akan mencecah hampir USD 2,000 (RM 8,200) atau lebih.

Untuk harga seperti itu, hanya pengumpul dan mereka yang benar-benar berkemampuan sahaja akan berbelanja untuk mendapatkan KFConsole.


7 Jenis Pembedahan Plastik Paling Mahal di Dunia

Pembedahan plastik yang boleh dibahagikan kepada pembedahan rekonstruktif dan pembedahan kosmetik sudah menjadi topik yang diperkatakan secara terbuka sejak beberapa dekad yang lalu. Walau apa pun sebabnya, ramai orang hari ini mencari maklumat mengenai prosedur pembedahan plastik malah ada yang berani mengaku melakukannya.

Walaupun pembedahan plastik sudah menjadi topik yang banyak diperkatakan dan semakin mendapat permintaan, prosedurnya masih agak mahal dan tetap mempunyai risikonya. Kali ini, sekadar untuk perkongsian ilmu semata-mata, pihak Iluminasi ingin kongsikan senarai prosedur pembedahan plastik termahal yang ada pada masa kini.

Prosedur pembedahan plastik ini menjadikan pesakit kelihatan lebih muda. Pembedahan ini mengurangkan kerutan dahi dan garis-garis kerut pada kening dan memberi pesakit kelihatan lebih anggun. Pembedahan ini biasanya dilakukan oleh mereka yang turut melakukan pembedahan muka dan hidung.

Terdapat dua kaedah dikenali sebagai "Classic Lift" dan "Endoscopic Lift". Kedua-dua kaedah ini invasif dan melibatkan pemotongan garis rambut dan mengangkat dahi. Dengan kemunculan Botox, ramai pelanggan kini memilih untuk membuat prosedur yang tidak melibatkan pembedahan melalui pengambilan botox yang disuntik setiap beberapa bulan.

Prosedur mengubah penampilan payudara bukan hanya dilakukan sebagai pembedahan kosmetik. Ramai pesakit dengan payudara besar mencari cara mengecilkan payudara untuk membantu mengurangkan kesakitan fizikal dan psikologi.

Walaupun pengecilan payudara biasanya dilakukan oleh seorang wanita, lelaki dengan ginekomastia (di mana payudara lelaki membesar secara tidak normal) biasanya memilih untuk melakukan prosedur ini. Tidak semuanya memerlukan pembedahan, ada yang hanya melalui proses menyedut lemak yang digelar "liposuction".

Rhinoplasty adalah salah satu pembedahan plastik yang paling popular di dunia.  Tidak seperti beberapa pembedahan plastik lain dalam senarai ini, ianya dilakukan dengan alasan kosmetik semata-mata atau sebagai prosedur rekonstruktif berikutan kemalangan atau terdapat kecacatan pada hidung.

Prosedur rekonstruktif ini dapat memperbaiki kecederaan hidung, merawat kecacatan kelahiran, masalah pernafasan dan mengulangi prosedur rhinoplasty yang gagal sebelumnya. Rhinoplasty melibatkan mengubah penampilan hidung, biasanya untuk menjadikannya lebih kecil dan mancung.

Platysmaplasty biasanya dilakukan bersama-sama dengan pembedahan pada wajah. Ianya melibatkan proses pembedahan membuang lemak dan kulit yang berlebihan dari sekitar rahang dan memperbaiki penampilan leher. Seperti pembedahan muka,  prosedur ini memberi pesakit penampilan yang lebih muda.

Prosedur Platysmaplasty boleh merangkumi membuang kulit berlebihan, membuang atau mengubah otot leher, menyedut lemak berlebihan, suntikan Botox atau suntikan Kybella untuk menghapuskan lemak berlebihan di bawah dagu.

Abdominoplasty adalah prosedur mengecilkan bahagian perut dan satu lagi prosedur pembedahan plastik yang popular dan mahal. Prosedur ini biasanya dilakukan pada pesakit setelah penurunan berat badan, kehamilan atau pembedahan perut yang lain seperti pembedahan bersalin secara caesar.

Abdominoplasty dapat menghilangkan kulit dan lemak yang menggeleber dan berlebihan serta menegangkan otot dinding perut. Selain itu, prosedur ini boleh digabungkan dengan prosedur lain seperti prosedur menyeduk lemak (liposcution). Prosedur ini cepat dan biasanya memakan masa sekitar dua hingga tiga jam.

Walaupun Rhytidectomy adalah beberapa prosedur pembedahan plastik yang paling biasa didengari, kos sebenarnya agak mahal. Bergantung pada jenis prosedur yang perlu dilakukan, ianya menelas kos antara $6,715 - $15,415. Prosedur ini bertujuan "mengangkat" kulit wajah seseorang dengan lebihan kulit yang dikeluarkan, memberikan pesakit penampilan lebih awet muda.

Prosedur ini mengurangkan kulit kendur di pipi dan garis rahang, lipatan kulit yang semakin mendalam dari sisi hidung ke sudut mulut dan kulit kendur dan lemak berlebihan di leher. Walaupun pembedahan ini membuatkan orang kelihatan lebih muda, ia bukan rawatan untuk kedut, kerosakan akibat sinar matahari atau tanda-tanda penuaan yang lain.

Prosedur ini merupakan pembedahan plastik termahal dengan julat harga antara $7,000 - $30,000. Sejak beberapa tahun kebelakangan ini, prosedur ini menjadi semakin popular kerana permintaan untuk pembedahan penurunan berat badan bariatrik dan bentuk penurunan berat badan yang melampau telah meningkat.

Biasanya setelah penurunan berat badan yang melampau, individu yang sebelumnya gemuk akan mengalami kulit dan lemak yang menggeleber dan berlebihan yang boleh menyebabkan rasa sakit dan ketidakselesaan.


Kenapa Lagu Popular Sedap Untuk Didengari

Hampir semua orang suka mendengar lagu-lagu kegemaran mereka. Setiap orang mempunyai pilihan sendiri dalam jenis muzik yang mereka dengar dan ia biasanya bersifat peribadi dan subjektif.

Namun, bagaimana jika semua lagu popular itu sebenarnya mempunyai persamaan dan apakah yang membuatkan kita menyukai sesuatu lagu itu berbanding lagu lain?

Untuk memahami mengapa seseorang itu menyukai lagu kegemarannya, kita perlu tahu bagaimana muzik boleh menimbulkan keseronokan kepada pendengar.

Mendengar dan mencipta muzik bukanlah sesuatu yang penting untuk survival tetapi manusia telah melakukannya sejak ribuan tahun lagi. Kita mendengar atau mencipta muzik sebagai cara mudah untuk berasa seronok. Namun, bagaimanakah muzik membuatkan kita berasa senang?

Mendengar muzik membuatkan kita seronok kerana ia menyebabkan berlakunya aktiviti di kawasan tertentu di otak seperti caudate dan nucleus accumbens. Bahagian otak ini akan melepaskan dopamin, bahan kimia yang membuatkan kita berasa tenang dan gembira.

Semua fungsi penting untuk kelangsungan hidup ini dibina supaya memberi tindak balas di otak agar kita mengulangi tindakan tersebut pada masa akan datang.

Namun, muzik adalah berbeza dan ia adalah satu-satunya rangsangan yang tidak berkaitan dengan survival tetapi memberikan kita ganjaran dengan cara ini.

Malah, muzik juga mencetuskan tindak balas ganjaran yang sama di otak seperti seseorang itu mengambil kokain. Ini bermakna, mendengar lagu kegemaran boleh memberikan anda rasa "high" yang hampir sama seperti menggunakan dadah.

Terdapat hipotesis yang mengatakan bahawa sel otak berfungsi seperti mesin ramalan. Otak boleh mengukur kebarangkalian sesuatu yang bakal berlaku berdasarkan pengalaman sebelumnya.

Biasanya, proses ini berlaku ketika otak sedang melalui pemprosesan visual, bahasa serta pergerakan. Proses ramalan ini juga adalah mekanisma utama yang digunakan otak dalam apa-apa jenis pembelajaran.

Sebagai contoh, proses ramalan ini membantu kita dalam mengecam perkataan. Apabila anda mendengar perkataan "balai po-", kita tahu bahawa kemungkinan seterusnya akan diikuti dengan "-lis".

Namun, jika kita menemui perkataan baru seperti "balai polas" (contoh yang tidak masuk akal), ia akan menimbulkan ralat pada proses ramalan. Otak kemudian akan mengemas kini ramalannya.

Selepas itu, jika anda mendengar perkataan "balai po-", maka otak anda akan meramalkan "-lis" atau "-las". Oleh itu, ramalan penting bagi semua bentuk pembelajaran di otak kita.

Sel-sel otak memantau dan meramalkan nota atau kord yang sampai ke telinga ketika kita mendengar muzik. Apabila otak jarang membuat ramalan yang salah, rasa menyenangkan akan berlaku.

Ini bermaksud, jika hanya terdapat perbezaan kecil antara nota / kord yang diramal berbanding nota / kord sebenar maka dopamin akan dirembeskan di dalam otak dan membuatkan kita tenang dan gembira.

Jika terdapat kesalahan dalam ramalan, otak akan memasukkan pengalaman baru ini ke dalam "buku log" dan mencegah kesahalan ini daripada berulang. Inilah bagaimana muzik menimbulkan keseronokan mendengar.

Kita juga akan belajar ramalan muzik melalui pendedahan berulang. Berdasarkan pengalaman, otak boleh meramal kebarangkalian bahawa sesuatu nota itu akan diikuti dengan nota tertentu. Mereka yang mempunyai pendidikan dalam muzik mempunyai peratusan lebih baik membuat ramalan berbanding orang lain.

Sebaliknya, kesalahan ramalan yang luar biasa akan membuatkan kita mendengar sesuatu nota atau kord itu sebagai "sumbang".

Kajian turut mendapati bahawa teringin atau ternanti-nanti untuk mendengar sesuatu lagu, nota atau kord juga boleh merembeskan dopamin di dalam otak.

Sebagai tambahan kepada penantian itu, kelewatan, ketegangan dan kejutan juga boleh memberi kesenangan ketika mendengar muzik. Mendengar sesuatu nota atau kord selepas penantian ini boleh memberikan perasaan "lega" kepada pendengar.

Faktor ini sering dieskploitasi oleh pemuzik. Sebagai contoh, pemuzik akan melewat-lewatkan untuk kembali dalam nota atau kord yang sedang dinanti-nantikan supaya perasaan "lega" itu lebih hebat.

Pengkaji mendapati sebahagian lagu-lagu "hit" dalam Billboard mempunyai satu persamaan. Lagu-lagu ini tidak begitu menyimpang daripada nota atau kord yang diramalkan otak. Kebanyakan lagu-lagu popular juga mempunyai "kejutan" yang hampir boleh diramalkan.

Secara mudahnya, lagu-lagu popular ini sedap didengari kerana ia merangsang rembesan dopamin di dalam otak pada setiap rangkap lirik, nota dan kord yang dimainkan. Lebih banyak otak dapat membuat ramalan, lebih tenang dan mengasyikkan sesuatu lagu itu.


5 Negara Yang Membenarkan Anda Membeli Taraf Kerakyatan

Bagi sesetengah individu, lahir di sebuah negara yang bertuah seperti Malaysia ini dilihat sebagai satu beban yang besar dalam hidup mereka.

Kekangan ekonomi mengakibatkan pendapatan kita kekal pada kadar sama, sehingga menyebabkan ramai antara kita terpaksa melakukan dua tiga kerja hanya untuk menampung hidup. Dari kumpulan ini, ada yang nekad mahu 'melarikan' diri ke negara-negara luar memulakan hidup baru.

Namun, untuk mendapatkan status kewarganegaraan sesebuah negara memang sukar tetapi ada kumpulan negara tertentu, yang membenarkan anda 'membeli' taraf kerakyatan mereka dengan wang ringgit. Berikut adalah lima contoh negara yang melaksanakannya.

Harus kami ingatkan, Malaysia tidak mengiktiraf status dwi-kerakyatan dan kami bukanlah mengesyorkan anda untuk cuba berpindah ke sana.

Kami sengaja meletakkan negara Saint Kitts and Nevis lebih awal, kerana mereka adalah negara pertama dunia memperkenalkan dasar kerakyatan berdasarkan syarat pelaburan wang ringgit sejak tahun 1984.

Sebagai peneraju, mereka juga terkenal kerana mengenakan syarat yang agak longgar. Seseorang itu tidak perlu hadir atau memiliki kediaman di sana, sebaliknya hanya perlu melabur sebanyak RM623,170 ($150,000) yang tidak akan dipulangkan, ke dalam program pelaburan migran negara itu membolehkan kerakyatan kepada maksima 4 orang ahli dalam satu keluarga.

Sekiranya sebuah keluarga mempunyai lebih dari dua anak, pelaburan tambahan RM41,540 seorang akan membolehkan tambahan anak didaftarkan.

Populariti status kerakyatan St. Kitts and Nevis disebabkan oleh kebebasan yang diberikan kepada pemegangnya. Seorang pemegang passport bebas bergerak di kalangan 15 negara Kepulauan Caribbean serta dibenarkan masuk ke negara-negara dalam Kesatuan Eropah tanpa perlu permohonan visa.

Dilancarkan pada tahun 2017, kerajaan Turki mula menjadikan insentif status kerakyatan sebagai pemacu pelaburan bakal membawa masuk lebih banyak dana luar ke negara itu. Langkah ini diharapkan dapat mempercepatkan perkembangan pasaran hartanah di Turki.

Oleh kerana itu, kerajaan Turki memperkenalkan satu syarat mudah bagi mereka yang berminat - seseorang boleh mendapatkan status kerakyatan Turki dengan membeli hartanah di Turki pada nilai RM1.038 juta ($250,000) atau lebih.

Selain hartanah, kerajaan Turki juga memperkenalkan beberapa kaedah berbeza - membenarkan pelaburan kekal di Turki pada nilai RM2.077 juta ($500,000) ke dalam bank pelaburan tempatan atau menyumbang nilai sama ke dalam bon yang dibuka kerajaan.

Sekiranya anda mengidamkan status sebagai orang Eropah, Austria mungkin boleh menjadi pilihan anda. Bagaimanapun, syarat yang dikenakan kerajaan Austria agak ketat.

Berbeza dengan Turki dan St. Kitts and Nevis yang membenarkan pelaburan secara pasif, untuk mendapatkan taraf kerakyatan Austria - seseorang itu perlulah melabur sebanyak RM49.11 juta (EUR10 juta) ke dalam sektor perniagaan tempatan.

Jika angka itu terlalu besar untuk anda, anda bolehlah memilih untuk menderma RM14.73 juta (EUR3 juta) ke dalam dana program pembangunan kerajaan Austria.

Pelaburan yang dibuat juga tidaklah dikeluarkan sewenang-wenangnya hanya untuk passport - dana itu perlulah dilabur ke dalam sektor atau industri yang diyakini mampu menyumbang kepada ekonomi Austria dan paling penting, mencipta peluang pekerjaan kepada warga tempatan.

Republik Malta yang merupakan sebuah negara kepulauan di Eropah yang seringkali berdepan kritikan negara-negara Eropah lain, disebabkan oleh syarat kerakyatan mereka yang dikatakan terlalu longgar sehingga mudah dimanipulasi banyak pihak.

Apatah lagi pendedahan yang dilakukan sekitar bulan April 2021, menunjukkan majoriti penerima passport Malta datang daripada negara-negara yang tidak mengiktiraf dwi-kerakyatan. Pengkritik dasar Malta melihat kerajaan Malta sengaja membenarkan perkara ini berlaku, bagi memastikan dana pelaburan dapat dibawa masuk tanpa halangan.

Diperkenalkan sejak tahun 2013, majoriti permohonan passport Malta diterima daripada warga Arab Saudi, China dan Russia yang hanya membenarkan warganegara mereka memegang satu kerakyatan.

Program Individual Investor Programme yang diperkenalkan kerajaan Malta memerlukan seseorang menetap di Malta selama 12 bulan dengan sumbangan daripada RM2.94 juta (EUR600,000) sehingga amaun maksima RM3.68 juta (EUR750,000).

Seseorang juga dianggap layak sekiranya dia membeli hartanah di Malta dengan nilai minima RM3.43 juta (EUR700,000), yang harus dipegang selama sekurang-kurangnya 5 tahun dari tarikh permohonan kerakyatannya diluluskan.

Melalui MIA atau Montenegrin Investment Agency, kerajaan Montenegro membuka peluang kepada orang luar untuk menetap di negara cantik ini yang terkenal sebagai destinasi pelancongan popular.

Seseorang individu berminat boleh melakukan pelaburan melalui MIA, amaunnya pula bergantung kepada jenis pelaburan yang dipilih. Nilai RM2.21 juta (EUR450,00) yang akan dilaburkan ke ibu negara Montenegro, Podgorica atau RM1.22 juta (EUR250,000) untuk pembangunan di bahagian utara negara tersebut.

Untuk setiap satu permohonan, kerajaan Montenegro mengenakan caj pengurusan tambahan sebanyak RM490,950 (EUR100,000), dijadikan dana peruntukan pembangunan kawasan kurang pembangunan di sana.

Program ini menarik minat banyak pihak luar, ekoran faedah kerakyatan Montenegro dilihat membuka akses kepada negara-negara Eropah lain, selain pemohon juga tidak perlu melucutkan taraf kewarganegaraan negara asal mereka.

Bagaimanapun, program ini bakal ditamatkan pada 31 Disember 2021. Jadi apa tunggu lagi? Anda nak tinggal di Eropah, bercanda di tepi pantai ditemani matahari yang segar? Masih ada beberapa bulan untuk anda mengumpul sekurang-kurangnya RM1.32 juta.


7 Koleksi Botol Coca-Cola Paling Rare dan Bernilai

Pada masa kini, minuman Coca-Cola kebanyakannya hanya dijual dalam tin aluminium. Satu ketika dahulu, minuman ini dibotolkan dalam botol kaca dengan rekabentuk yang cukup unik dan ikonik. Malah, Coca-Cola sudah banyak kali mengeluarkan tin dan botol kaca edisi khas yang menjadi buruan pengumpul botol minuman jenama ini.

Walaupun 99% rekabentuk botol Coca-Cola dihasilkan secara besar-besaran, generik dan umum, sebilangan kecil botol telah menjadi barang koleksi. Banyak faktor mempengaruhi nilai botol ini termasuklah bentuk, ukuran, cetakan dan variasinya. Bagi botol yang belum dibuka, harganya lebih tinggi.

Botol dengan sejarah yang unik seperti botol yang ditarik awal daripada pasaran atau yang tidak pernah keluar dari fasa reka bentuk boleh menjadi sangat berharga jika keadaannnya masih baik. Berikut adalah 7 botol Coca-Cola paling jarang yang menjadi buruan pengumpul.

Syarikat Coca-Cola Bottling Company diambil alih oleh Asa Candler setelah penciptanya, Dr. John Pembroke, meninggal dunia. Pada tahun 1899, beliau menandatangani perjanjian dengan peguam Thomas dan Whitehead untuk mula mengedarkan minuman itu ke seluruh Amerika Syarikat.

Salah satu usaha pertama mereka adalah pembinaan kilang membotolkan minuman Coke di Tennessee pada bulan November 1899 yang akhirnya menghasilkan botol ini. Botol antik ini yang tidak dilabel dan tidak dibuka dijual di eBay pada tahun 2019 dengan harga $2,375, dibuat di kilang pembotolan di Jellico, Tennessee.

Olimpik Musim Panas 1988 adalah penganjuran temasya Olimpik terakhir semasa musim Perang Dingin kerana Soviet Union dan Jerman Timur sudah tidak lagi wujud pada edisi berikutnya. Walaupun begitu, ianya tidak begitu kompetitif seperti penganjuran edisi tahun 1980.

Salah satu cenderamatanya adalah botol Coke peringatan yang dijual dalam kotak kadbod tinggi. Ia mempunyai corak lukisan Olimpik di semua sisi. Sudah tentu, sebilangan besar botol ini dibeli, dibuka dan diminum. Walau bagaimanapun, satu daripadanya yang masih belum dibuka muncul di eBay satu ketika dahulu dan dijual secara lelongan dengan harga $2,500.

Coca-Cola dahulu menggunakan teknologi botol label warna (applied color label - ACL) sejak tahun 1941. Ia digunakan sebagai ganti label kertas atau botol yang dibentuk khas yang mempunyai label yang dibina terus ke dalam gelas. Alasan ACL menjadi popular adalah kerana proses mencuci dan menghantar botol soda membuatkan label kertas itu terkelupas.

Pembuat botol menggunakan ACL untuk mengelakkan masalah ini. ACL terhad kepada 2 warna tetapi prosesnya menjadikan pengeluaran lebih mudah. Sebotol dengan ACL yang masih utuh seperti ini dari Thailand keluaran 1973 boleh dijual dengan harga lebih dari $3,000.

Botol Hutchinson adalah botol pertama yang digunakan oleh syarikat Coca-Cola setelah kematian pemilik asalnya, Dr. John Pemberton yang meninggal pada tahun 1888. Dr. John Pemberton menjual sirap Coke ke kedai-kedai soda tempatan untuk dicampurkan dengan air berkarbonat. Penggantinya, Asa Candler, mempunyai rancangan yang lebih besar.

Pada tahun 1899, di Chattanooga Tennessee, mereka mula menggunakan botol Hutchinson untuk membotolkan minuman ini. Botol ini hanya digunakan selama 7 tahun sebelum ditukar tahun 1906. Botol Hutchinson yang asli sangat sukar ditemui  kini dan boleh dijual sehingga $4,000.

Untuk meraikan ulang tahun ke-25 Dallas Cowboys di NFL, Coca-Cola mengeluarkan botol Coke edisi terhad ini. Pada label itu, ia mencatatkan rekod permainan tahunan pasukan serta pencapaian terbesar mereka dari tahun 1960 hingga 1983.

Pencapaian ini termasuk menjadi Juara Bahagian pada tahun 1969, 1970, 1973, 1976, 1979 dan 1981. Botol Coke Peringatan Dallas Cowboys ini dijual di lelong pada tahun 2019 dengan harga $5,000. Harganya agak tinggi kerana botol ini belum dibuka dan masih dalam keadaan baik.

Kadang-kadang, barang koleksi menjadi berharga bukan rekabentuk atau keluaran edisi khas, tetapi kerana keadaannya. Apa yang menjadikan botol Coca-Cola 1974 ini istimewa selain daripada air Coke asal yang masih ada di dalamnya adalah dakwaan  bahawa ia mempunyai jarum suntik di dalamnya.

Ada yang mendakwa ianya seakdar hoax. Botol ini dalam keadaan belum dibuka  berjaya dijual pada harga setinggi $29,900 di eBay pada tahun 2020. Tahun 70-an merupakan zaman keemasan bagi Coca-Cola kerana mereka bukan sahaja membuka operasi pembotolan pertama di Poland, tetapi membuat produksi di China untuk pertama kalinya dalam tiga dekad,

Botol Coke yang paling jarang ditemui adalah botol prototaip yang diubahsuai Root Glass Co. Pada tahun 1915, syarikat pembotolan induk Coco-Cola di Atlanta mencadangkan reka bentuk untuk botol Coca-Cola kaca diseragamkan. Penyertaan diperlukan untuk dipertimbangkan sebagai prototaip.

Terdapat 8 jumlah penyertaan secara keseluruhan. Sebilangan besar botol ujian telah dijumpai di Birmingham dan syarikat pembotolan lain di tempat pembuangan sampah tetapi tidak ada yang hampir sempurna dengan botol ini yang lengkap atau tidak rosak.

Botol yang disenaraikan di sini dipercayai hanya satu dari dua botol ujian yang tinggal dari kilang pembotolan di Atlanta. Ia dijual secara lelongan pada tahun 2011 dengan harga $240,000.